sagorsarker/bangla-wikipedia huggingface dataset:
তারাপদ সাঁতরা

তারাপদ সাঁতরা (১৪ জানুয়ারি ১৯৩১ - ২২ এপ্রিল ২০০৩) (ইংরেজি: Tarapada Satra) একজন বাঙালি পুরাতত্ত্ববিদ এবং লোকসংস্কৃতি বিশেষজ্ঞ। ইনি নবাসন বাগনান হাওড়ার নিবাসী ছিলেন। পিতার নাম বাসুদেব সাঁতরা এবং মাতা বিন্দুবাসিনী সাঁতরা। তিনি ছিলেন দরিদ্র তপশিলি পরিবারের সন্তান। অনুসন্ধান ভিত্তিক গবেষণার ক্ষেত্রে নিজের একটি ধারা তিনি তৈরি করেছিলেন।
তারাপদ সাঁতরা, হাওড়া এবং মেদিনীপুর জেলার পুরাকীর্তি, গ্রামজনপদের ইতিহাস, লোকশিল্প ও শিল্পীসমাজ, লোকউৎসব, ধর্মীয় স্থাপত্য, কলকাতার মন্দির মসজিদ, কারুভাস্কর্য প্রভৃতি বিষয়ে অনেকগুলি বই লিখেছিলেন। 
তার চেষ্টায় সমাজসেবক অমল গাঙ্গুলির সাথে বাগনানের আনন্দনিকেতনে কীর্তিশালা গড়ে ওঠে। ১৯৪৮ থেকে ১৯৫৬ খ্রিষ্টাব্দ পর্যন্ত তিনি অবিভক্ত কমিউনিস্ট পার্টির কর্মী ছিলেন। এই সময় তিনি খাদ্য আন্দোলন, তেভাগা আন্দোলন, প্রভৃতিতে সক্রিয়ভাবে যুক্ত ছিলেন। 
তারাপদ সাঁতরা ছিলেন কৌশিকী পত্রিকার প্রতিষ্ঠাতা সম্পাদক। তার ছশোর বেশি প্রবন্ধ নানা জায়গায় প্রকাশিত হয়েছে।
গ্রহীয় বলয়

গ্রহীয় বলয় (ইংরেজি ভাষায়: Planetary ring) বলতে কোন গ্রহের চারপাশে একটি নির্দিষ্ট চাকতি আকৃতির অঞ্চলে আবর্তনরত ধূলি ও ছোট ছোট কণার বেষ্টনীকে বোঝায়। সবচেয়ে স্পষ্ট ও দর্শনীয় বলয় রয়েছে সৌর জগতের শনি গ্রহের চারপাশে। এছাড়াও সৌর জগতের অন্য তিনটি গ্যাসীয় দৈত্যের (বৃহস্পতি, ইউরেনাস ও নেপচুন) চারপাশে বলয় রয়েছে। ক্যাসিনি নভোযান থেকে পাওয়া তথ্য থেকে সম্প্রতি ধারণা করা হচ্ছে, শনির একটি উপগ্রহের চারদিকেও বলয় রয়েছে। রিয়া নামের এই উপগ্রহের বলয় আবিষ্কৃত হলে প্রমাণিত হবে যে, উপগ্রহেরও বলয় থাকতে পারে।
তিনটি উপায়ে গ্রহীয় বলয় গঠিত হতে পারে:
অধিকাংশ বলয়ই খুব অস্থিতিশীল হয় এবং লক্ষ লক্ষ বছরের ব্যবধানে মহাকাশে মিলিয়ে যায়। কিন্তু, ধারণা করা হয় শনির বলয় অনেক প্রাচীন, সৌর জগতের একেবারে প্রাথমিক সময়ে এই বলয় গঠিত হয়েছিল। বলয়ের উপাদান বিভিন্ন রকম হতে পারে: সিলিকেট বা বরফ দ্বারা গঠিত ধূলি। বড় বড় শিলা ও স্থানভ্রষ্ট প্রস্তরখণ্ডও থাকতে পারে। ২০০৭ সাল শনির বলয়ের মধ্যে আটটি ভিন্ন ভিন্ন চন্দ্রকণার (মুনলেট) জোয়ার-ভাটাজনিত টান আবিষ্কার করা হয়েছে।
কখনও কখনও বলয়ে "রাখাল" চাঁদ থাকতে পারে। এগুলো খুব ছট চাঁদ যারা বলয়ের বহিঃস্থ প্রান্ত বা বলয়গুলোর মধ্যকার ফাঁকা স্থানে আবর্তিত হয়। রাখাল চাঁদগুলোর মহাকর্ষ টানের কারণেই বলয়ের একটি নির্দিষ্ট সূক্ষ্ণ প্রান্তসীমা থাকে। পদ্ধতিটা এরকম: যে বস্তুটি বলয় থেকে বেরিয়ে আসতে চায় সেটি হয় রাখাল চাঁদের মহাকর্ষ টান দ্বারা বিকর্ষিত হয়ে বলয়ে ঢুকে পড়ে নয়তো আকর্ষিত হয়ে রাখাল চাঁদের সাথে লেগে যায়।
বৃহস্পতি গ্রহের ভিতরের দিকের কয়েকটি উপগ্রহ তার বলয়ের মধ্যে অবস্থিত। এমনকি এদের অবস্থান বৃহস্পতির রোশ সীমার মধ্যেই। এগুলোর মধ্যে রয়েছে মেটিস এবং অ্যাড্রাস্টিয়া। এটা সম্ভব যে, এই উপগ্রহগুলো থেকে প্রতিনিয়ত বিভিন্ন বস্তু খসে পড়ে বলয়ের অংশ হয়ে যাচ্ছে। এগুলোর পৃষ্ঠে বলয়ের মত উপাদান থাকায় গ্রহের জোয়ার-ভাটাজনিত টানে এগুলো বেরিয়ে পড়ে। রোশ সীমার মধ্যে অবস্থিত যেকোন উপগ্রহ কেবল তার যান্ত্রিক শক্তির মাধ্যমে পতন থেকে নিজেকে ঠেকিয়ে রাখে, মহাকর্ষের মাধ্যমে নয়। এর ফলে প্রতিনিয়তই তাকে হারাতে হয় অনেক কিছু।
নেপচুনের বলয়গুলো খুবই অস্বাভাবিক। প্রথমে বিজ্ঞানীরা মনে করেছিলেন, সেখানে কেবল অসম্পূর্ণ কিছু বক্র অংশ আছে। কিন্তু, ভয়েজার ২ থেকে তোলা ছবির মাধ্যমে প্রমাণিত হয়েছে যে, এটি পূর্ণ বলয় তবে অনেকটা গুচ্ছ গুচ্ছ হয়ে আছে। ধারণা করা হচ্ছে, গ্যালাটিয়া এবং অনাবিষ্কৃত আরও কিছু রাখাল উপগ্রহের কারণে এই গুচ্ছবদ্ধতার সৃষ্টি হয়েছে।
প্লুটোর কোন বলয় নেই। অবশ্য জ্যোতির্বিজ্ঞানীরা ধারণা করছেন, ২০১৫ সালে নিউ হরাইজন্‌স সন্ধানী যান যখন প্লুটোতে পৌঁছুবে তখন, সেখানেও বলয় আবিষ্কৃত হতে পারে।
বিজ্ঞানীরা ভবিষ্যদ্বাণী করেছেন যে, মঙ্গল গ্রহের উপগ্রহ ফোবোস আজ থেকে ৫০ মিলিয়ন বছর পর ভেঙে গিয়ে মঙ্গলের চারদিকে বলয় গঠন করবে। ফোবোসের নিম্ন কক্ষপথের কারণেই এটি ঘটবে। এছাড়া ধারণা করা হয়ে থিয়া নামক বস্তুর সাথে পৃথিবীর যে সংঘর্ষের কারণে চাঁদের সৃষ্টি হয়েছিল সেই সংঘর্ষের পরপর পৃথিবীরও বলয় ছিল।
আশ্চর্যময়ী

আশ্চর্যময়ী (১৮৯৭ - ?) একজন মঞ্চ অভিনেত্রী এবং গায়িকা । তিনি মনোমোহন, স্টার এবং মিত্রা থিয়েটারে অভিনয় করেছিলেন । 
১৯১৫ খ্রিষ্টাব্দে তিনি "মৃণালিনী" নাটকে গিরিজায়ার ভূমিকায় প্রথম অভিনয় করেন । মনোমোহন থিয়েটারে "বিষবৃক্ষ" নাটকে তিনি দেবেন্দ্রর ভূমিকায় অভিনয় করেছিলেন। 
তার অভিনীত উল্লেখযোগ্য চরিত্র : "দলনী" (চন্দ্রশেখর), "জোবি" (বলিদান), "পাগলিনী" (বিল্বমঙ্গল), "গৌরী" (বঙ্গে বর্গি), "নেতা" (চাঁদ সদাগর), "দেলেরা" (পানিপথ), "হীরা" (বিষবৃক্ষ) প্রভৃতি ।
সত্যপীরের ভিটা

সত্যপীরের ভিটা বাংলাদেশের রাজশাহী বিভাগে অবস্থিত একটি প্রাচীন স্থাপনা। এটি মূলত নওগাঁ জেলার বদলগাছী উপজেলার পাহাড়পুর ইউনিয়নে পাহাড়পুর যাদুঘরের পাশে অবস্থিত একটি প্রাচীন বিহার। এটি বাংলাদেশ প্রত্নতত্ত্ব অধিদপ্তর এর তালিকাভুক্ত একটি প্রত্নতাত্ত্বিক স্থাপনা।
সত্যপীরের ভিটা পাহাড়পুরে অবস্থিত সোমপুর বিহার এর পূর্ব দেয়াল থেকে প্রায় ৩০০ গজ পূর্বদিকে কয়েকটি স্থাপত্য নিদর্শনের ধ্বংসাবশেষ। এই নিদর্শনগুলো নিয়ে বেশ কিছু কাহিনী প্রচলিত।
নালন্দা থেকে উদ্ধারকৃত বিপুল শ্রী মিত্রের তাম্র শাসনে সোমপুর বিহারসংলগ্ন এই মন্দিরের উল্লেখ রয়েছে। এটি বিষম বাহু ত্রিভুজাকৃতির স্থাপনা। এটি পূর্বে ২৫০ ফুট পশ্চিমে ৩০০ ফুট উত্তরে ১৮৭ ফুটও দক্ষিণে ১৪০ ফুট আয়তনের। এটি এক সময় প্রাচীর ঘেরা ছিল। বর্তমানে উন্মুক্ত এ স্থানটির ধ্বংসাবশেষ চোখে পড়ে সোমপুর বিহারে প্রবেশকালে।
স্থানীয়দের প্রচলিত ধারণা অনুসারে, সত্যপীর নামক স্থানীয় এক লোকের নামানুসারে এই জায়গাটির নাম হয়েছে 'সত্যপীরের ভিটা'। কিন্তু নথি পত্রে এই ধারনার কোন প্রমাণ পাওয়া যায় নি। বরং গবেষণা করে দেখা যায়, সত্যপীরের ঘটনার অনেক আগেই এখানে স্থাপনা গড়ে উঠেছে।
মায়ামি মাস্টার্স

মায়ামি মাস্টার্স () মার্কিন যুক্তরাষ্ট্রের ফ্লোরিডা অঙ্গরাজ্যের মায়ামি-ডেড কাউন্টির কি বিস্কেইন শহরে অনুষ্ঠিত একটি বার্ষিক টেনিস প্রতিযোগিতা। টুর্নামেন্টটির বর্তমান স্পন্সর-প্রদত্ত নাম সোনি এরিকসন ওপেন।
প্রতিযোগিতাটি প্রতি বছর মার্চে অনুষ্ঠিত হয়।
পল্লবী থানা

পল্লবী থানা বাংলাদেশের ঢাকা বিভাগের ঢাকা জেলায় অবস্থিত একটি থানা। পল্লবী থানা বাংলাদেশের ঢাকা জেলার ঢাকা মেট্রোপলিটন পুলিশের অধীনস্থ একটি প্রশাসনিক এলাকা, যা মিরপুর বিভাগের অন্তর্গত। এটি ১৯৯৩ সালে প্রতিষ্ঠিত হয়।
পল্লবী থানার অবস্থান হলো । এর মোট এলাকা হলো ১৭ বর্গ কিমি। উত্তরে: তুরাগ ও উত্তরা থানা। দক্ষিনে: মিরপুর ও শাহালী থানা। পূর্বে: বিমানবন্দর, ক্যান্টনমেন্ট, ও কাফরুল থানা। পশ্চিমে: সাভার উপজেলা। 
পুরুষ: ২,২১,৪১০ জন।
মহিলা: ১,৯০,৮০৯ জন।
মুসলমান: ৪,০৬,০৭১ জন।
হিন্দু: ৫,৭৮২ জন।
খ্রিষ্টান: ৬১ জন।
বদ্ধ: ২৮৭ জন।
অন্যান্য: ৬২ জন।
২০১১ সালের আদমশুমারির হিসাবে পল্লবী থানার মোট জনসংখ্যা প্রায় ৪,১২,২১৯ জন । এর মধ্যে পুরুষ ৫২.৭৪% ও নারী ৪৭.২৬%। এখানে সাক্ষরতার হার ৩২.৪%। 
পল্লবী থানায় রয়েছে ১টি ইউনিয়ন/ওয়ার্ড, ১৬+২৭টি মৌজা/মহল্লা।
অপরেশ লাহিড়ী

অপরেশ লাহিড়ী ( ৮ আগস্ট ১৯২৪ - ২৮ মে ১৯৯৮) একজন বাঙালি সুরকার, গায়ক এবং সঙ্গীত পরিচালক।
অপরেশ লাহিড়ী'র সঙ্গীত জীবনের শুরু হয় আকাশবাণীতে। নানা রকমের গানের সাথে ধ্রুপদী সঙ্গীতেও তিনি দক্ষ ছিলেন। প্রায় ১০০টির মতো চলচ্চিত্রে তিনি সুর দিয়েছেন।
১৯৭২ খ্রিস্টাব্দে তিনি মুম্বাই চলে যান। অপরেশ লাহিড়ীর স্ত্রী বাঁশরী লাহিড়ী একজন গায়িকা ছিলেন। মুম্বাই হিন্দি চলচ্চিত্র জগতের বিখ্যাত সুরকার ও গায়ক বাপ্পী লাহিড়ী তাদের পুত্র।
আরতি সাহা

আরতি সাহা (২৪শে সেপ্টেম্বর ১৯৪০ - ২৩ আগস্ট ১৯৯৪) একজন ভারতীয় সাঁতারু। তিনি মাত্র চার বছর বয়স থেকেই সাঁতার শেখা শুরু করেছিলেন। পরবর্তীকালে খ্যাতনামা সাঁতারু মিহির সেন তাকে ইংলিশ চ্যানেল অতিক্রম করতে অণুপ্রাণিত করেছিলেন এবং ১৯৫৯ সালে প্রথম এশীয় মহিলা সাঁতারু হিসাবে তিনি ইংলিশ চ্যানেল অতিক্রম করেন। শুধু তাই নয় ১৯৬০ সালে প্রথম ভারতীয় মহিলা ক্রীড়াবিদ হিসাবে পদ্মশ্রী সম্মানে ভূষিত হন।
আরতি দেবী মধ্যবিত্ত বাঙালী হিন্দু পরিবারে ব্রিটিশ ভারতের অবিভক্ত বাংলার কলকাতায় ১৯৪০ সালের ২৪শে সেপ্টেম্বর জন্মগ্রহণ করেন। পিতা পাঁচুগোপাল সাহার তিন সন্তানের মধ্যে তিনি দ্বিতীয় ও দুই মেয়ের মধ্যে জ্যেষ্ঠা ছিলেন। পাঁচুগোপাল সাহা ব্রিটিশ সৈন্যবাহিনীর এক সাধারণ চাকরিজীবী ছিলেন। দুর্ভাগ্যবশত মাত্র আড়াই বছর বয়সে তিনি মাতৃহারা হন। যার ফলে তার বড় ভাই ও ছোটো বোন ভারতী মামার বাড়িতে এবং তিনি নিজে উত্তর কলকাতায় ঠাকুমার কাছে মানুষ হতে থাকেন। চার বছর বয়সে তার কাকার সাথে চাঁপাতলা ঘাটে স্নান করতে গিয়ে সাঁতার শেখা শুরু করেন। সাঁতারের প্রতি তার আগ্রহ দেখে পাঁচুগোপাল সাহা তার কন্যাকে শোভাবাজারের হাটখোলা সুইমিং ক্লাবে ভর্তি করে দেন। ১৯৪৬ সালে পাঁচ বছর বয়সে শৈলেন্দ্র স্মৃতি সাঁতার প্রতিযোগিতায় ১১০ গজ দূরত্বের ফ্রি স্টাইলে সোনা জেতেন।
১৯৪৬ থেকে ১৯৫৬ সালের মধ্যে আরতি দেবী বহু সাঁতার প্রতিযোগিতায় অংশগ্রহণ করেন। ১৯৪৫ থেকে ১৯৫১ সালের মধ্যে ২২টি রাজ্যস্তরের প্রতিযোগিতায় জয়ী হয়েছিলেন। ১৯৪৮ সালে তিনি মুম্বাইতে অনুষ্ঠিত ন্যাশনাল চ্যাম্পিয়নশিপ প্রতিযোগিতায় রূপো ও ব্রোঞ্জ যেতেন। ১৯৫১ সালে রাজ্য স্তরের প্রতিযোগিতায় ১ মিনিট ৩৭.৬ সেকেন্ডে ১০০মিটার অতিক্রম করে ডলি নাজিরের রেকর্ড ভেঙ্গে দেন। ১৯৫২ খ্রিষ্টাব্দে হেলসিঙ্কি অলিম্পিকে তিনি সাঁতারু ডলি নাজিরের সঙ্গে ভারতের প্রতিনিধিত্ব করেছিলেন। ১৯৫৯ খ্রিস্টাব্দে তিনি এশিয়া মহাদেশের প্রথম মহিলা হিসেবে ইংলিশ চ্যানেলের ৬৭.৫ কিমি দূরত্বের পথ অতিক্রম করেন ১৬ ঘণ্টা ২০ মিনিটে। তিনি ফ্রান্সের কেপ গ্রিস নে থেকে সাঁতার শুরু করে ইংল্যান্ডের স্যান্ডগেটে শেষ করেন এবং সেখানে ভারতের জাতীয় পতাকা উত্তোলন করেন।
১৯৬৯ সালে বিধানচন্দ্র রায়ের তত্ত্বাবধানে চিকিৎসক অরুণ গুপ্তের সাথে বিবাহ বন্ধনে আবদ্ধ হন। তাদের অর্চনা নামে একটি কন্যা সন্তান ছিল। তিনি বিএনআরে চাকরি করতেন। ১৯৯৪ সালের ২৩শে আগস্ট কলকাতার একটি নার্সিং হোমে দীর্ঘ ১৯ দিন ধরে জণ্ডিস ও এনসেফালাইটিস রোগে ভোগার পর মৃত্যু বরণ করেন।
আরতি সাহা দেশের প্রথম মহিলা হিসাবে ১৯৬০ খ্রিস্টাব্দে ভারত সরকারের "পদ্মশ্রী" সম্মানে ভূষিত হন। ভারত সরকারের ডাক বিভাগ ১৯৯৯ খ্রিস্টাব্দে তিন টাকা মূল্যের ডাক টিকিট প্রকাশ করে। ২০২০ খ্রিস্টাব্দের ২৪ শে সেপ্টেম্বর তার ৮০ তম জন্মদিনে গুগুল এক ডুডল প্রকাশ করে শ্রদ্ধা জানায়। ডুডলের ছবিটি আঁকেন কলকাতার এক শিল্পী লাবণ্য নাইডু।
জেনারেল অফিসার

জেনারেল অফিসার হচ্ছে সামরিক বাহিনীর একটি উচ্চ পদবী ধরন। মূলত জেনারেল অফিসার সেনাবাহিনীতে ব্যবহৃত হলেও কিছু দেশের বিমান বাহিনী, মেরিন কোর এবং নৌ পদাতিক শাখায় ব্যবহৃত হয়। সাধারণত জেনারেল অফিসার ধরা হয় কর্নেল পদবীর পরের পদবীধারী কর্মকর্তাদেরকে এবং জেনারেল অফিসারদেরকে শুধু 'জেনারেল'ও বলা হয়।
"জেনারেল" শব্দটা দুই ভাবে ব্যবহৃত হয়ঃ একভাবে ব্যবহৃত হয় এভাবে যে, 'জেনারেল' শব্দটি যে সকল পদবীতে অনুসর্গ হিসেবে আছে (যেমনঃ ব্রিগেডিয়ার জেনারেল) সেটাকে সংক্ষেপে জেনারেল বলা হয় এবং শুধু জেনারেল নামের একটি পদ আছে যেটা সাধারণত পৃথিবীর প্রতিটি দেশের সর্বোচ্চ সামরিক পদবী যেটাকে পূর্ণ জেনারেলও বলা হয়। ষোড়শ শতাব্দীতে ইংরেজ সেনাবাহিনীতে 'ক্যাপ্টেন জেনারেল' নামের একটি পদবী ছিলো যেটা ছিলো তৎকালীন ইংরেজ সামরিক বাহিনীর সর্বোচ্চ পদ, এই পদবীটি সময়ের বিবর্তনে বিলুপ্ত হয়ে যায়।
জেনারেল অফিসার সাধারণত কর্নেল পদবীর উপরের কর্মকর্তারাই যারা ব্রিগেডিয়ার জেনারেল পদবীধারী হন, ব্রিগেডিয়ার জেনারেল পদবীর নিচের পদ কর্নেল, তার নিচের পদবী লেফটেন্যান্ট কর্নেল এবং তার নিচের পদবী মেজর এসকল কর্মকর্তাদেরকে বলা হয় ফিল্ড অফিসার বা ফিল্ড গ্রেড অফিসার। এ সকল পদবীর নিচের কর্মকর্তা ক্যাপ্টেন, তার নিচের পদবী লেফটেন্যান্ট, এবং সর্ব কনিষ্ঠ কর্মকর্তার পদবী সেকেন্ড লেফটেন্যান্ট কোম্পানি গ্রেড অফিসার হিসেবে বিবেচিত।
জেনারেল র‍্যাংক সমূহ ব্যবহারের দুটি সাধারণ পদ্ধতি বিদ্যমান।
প্রথম পদ্ধতি, যুক্তরাজ্যে ব্যবহৃত হতো, যা পরিণামে কমনওয়েলথ ও মার্কিন যুক্তরাষ্ট্রে ছড়িয়ে পরেছে। পদ্ধতিটি নির্দিষ্টভাবে ব্রিটেন হতে উৎপন্ন নয়, এবং এই পদ্ধতিটির বিভিন্ন রূপ একসময় সমগ্র ইউরোপ জুড়েই ব্যবহৃত হতো।
অন্যটি ফরাসি বিপ্লব হতে উৎপন্ন হয়, যেখানে জেনারেল পদসমূহের নাম তারা যেসকল ইউনিটকে (তাত্ত্বিকভাবে) নেতৃত্ব দিচ্ছেন তাদের নামানুসারে দেওয়া হতো।
প্রাচীন ইউরোপীয় পদ্ধতি 
এই পদ্ধতি পাঁচটি র‍্যাংক ব্যবহার করে। কিছু দেশে (যেমন মার্কিন যুক্তরাষ্ট্র) ব্রিগেডিয়ার জেনারেল পদটি ব্যবহৃত হয়, এবং কিছু দেশে (যেমন জার্মানি) কর্নেল জেনারেল পদটি ব্যবহৃত হতো, কিন্তু উভয় পদটি সাধরনতঃ একই দেশে ব্যবহৃত হয় না। (বি.দ্র. বেশিরভাগ দেশই বাঁকা ভাবে লেখা পদগুলোর (কর্নেল জেনারেল এবং ব্রিগেডিয়ার জেনারেল) যে কোনো একটিকে বাদ দেয়।)
কিছু রাষ্ট্রে (ব্রিটেনে এবং বিশেষত কমনওয়েলথভূক্ত রাষ্ট্রে), ব্রিগেডিয়ার জেনারেলের সমমর্যাদার পদ ব্রিগেডিয়ার, যা ঐ সকল বাহিনীতে জেনারেল অফিসার হিসেবে বিবেচিত হয় না। যদিও তুলনামূলক বিচারে ব্রিগেডিয়ার পদটি সবসময় ব্রিগেডিয়ার জেনারেলের সমান পদবী হিসেবে গণ্য হয়।
ফরাসি (বিপ্লবী) পদ্ধতি
ব্যাটালিয়ন

ব্যাটালিয়ন (ইংরেজি:Battalion) হলো প্রায় ৫০০-১৫০০ সৈন্যের একটি মিলিটারি ইউনিট যা প্রায়শ দুই থেকে ছয়টি কম্পানির সমন্বয়ে গঠিত এবং সাধারণত একজন লেফট্যানেন্ট কর্নেল এর অধিনায়কত্ব করেন। বেশ কিছু ব্যাটালিয়নের সমন্বয়ে একটি রেজিমেন্ট বা ব্রিগেড গঠিত হয়।
স্কোয়াড্রন

স্কোয়াড্রন হল বিমানবাহিনী, আর্মি এভিয়েশন অথবা নেভাল এভিয়েশন এর অন্তর্ভুক্ত একধরনের সামরিক ইউনিট। সাধারণত একই ধরনের ১২ থেকে ২৪ টি যুদ্ধবিমান নিয়ে একটি স্কোয়াড্রন গঠিত হয়।
বেশিরভাগ সশস্ত্র বাহিনীতে, দুই বা ততোধিক স্কোয়াড্রন একটি গ্রুপ বা একটি উইং গঠন করবে। কিছু সামরিক বাহিনী (ইউনাইটেড স্টেটস এয়ার ফোর্স, ইউনাইটেড স্টেটস স্পেস ফোর্স, ফ্রেঞ্চ এয়ার অ্যান্ড স্পেস ফোর্স, রয়্যাল এয়ার ফোর্স, জার্মান এয়ার ফোর্স, রয়্যাল নেদারল্যান্ডস এয়ার ফোর্স, বেলজিয়ান এয়ার কম্পোনেন্ট এবং রিপাবলিক অফ সিঙ্গাপুর এয়ার ফোর্স সহ) নন-ফ্লাইং গ্রাউন্ড ইউনিটের জন্য (স্কোয়াড্রন) শব্দটি ব্যবহার করে (যেমন রাডার স্কোয়াড্রন, মিসাইল স্কোয়াড্রন, এয়ার ডিফেন্স স্কোয়াড্রন, বিমান রক্ষণাবেক্ষণ স্কোয়াড্রন, নিরাপত্তা বাহিনীর স্কোয়াড্রন, সিভিল ইঞ্জিনিয়ারিং স্কোয়াড্রন, রেঞ্জ অপারেশন স্কোয়াড্রন, রেঞ্জ ম্যানেজমেন্ট স্কোয়াড্রন, মেডিক্যাল স্কোয়াড্রন, ওয়েদার স্কোয়াড্রন ইত্যাদি)।
এভিয়েশন সেক্টরে সাধারণত ১২ কিংবা ১৬ কিংবা ১৮ তে এক স্কোয়াড্রন ধরা হয়।যেমন বাংলাদেশ বিমান বাহিনীতে ১৬টা বিমান এ ১ স্কোয়াড্রন।আবার ভারতে ১৮ টা বিমান এ এক স্কোয়াড্রন।হেলিকপ্টার এর ক্ষেত্রে বিশ্বের অনেক দেশই ১২ টা হেলিকপ্টার এ ১ স্কোয়াড্রন গগনা করে থাকে।
রবিন ম্যাককিনলি

রবিন ম্যাককিনলি (জন্ম: ১৬ই নভেম্বর, ১৯৫২) একজন মার্কিন সাহিত্যিক যিনি মূলত রূপকথার গল্প ও উপন্যাস রচনা করে খ্যাতি অর্জন করেছেন। তিনি সবচেয়ে বেশি পরিচিতি পেয়েছেন তার পদক বিজয়ী উপন্যাস "দ্য হিরো অ্যান্ড দ্য ক্রাউন"-এর জন্য। জন্মের সময় তার নাম ছিল "জেনিফার ক্যারোলিন রবিন টারেল ম্যাককিনলি"। তিনি যুক্তরাষ্ট্রের ওহাইও অঙ্গরাজ্যে জন্মগ্রহণ করেন।
সানশাইন (২০০৭-এর চলচ্চিত্র)

সানশাইন ২০০৭ সালে মুক্তিপ্রাপ্ত একটি ব্রিটিশ বিজ্ঞান কল্পকাহিনীমূক চলচ্চিত্র। অ্যালেক্স গার্লেন্ড রচিত এই চলচ্চিত্রটি পরিচালনা করেছেন ড্যানি বয়েল। এতে দেখানো হয়েছে জ্বালানি শেষ হয়ে যাওয়ার কারণে সূর্য মারা যাচ্ছে। এমতাবস্থায় পৃথিবীর মানুষকে বেঁচে থাকতে হলে সূর্যকে পুনরায় জাগিয়ে তুলতে হবে। সূর্যকে তাই পুনরায় প্রজ্জ্বলিত করার জন্য একটি অভিযান প্রেরণ করা হয়। "ইক্যারাস ১" নামক সেই অভিযানের পেলোড ছিল একটি বিশাল ভরের পারমাণবিক বোমা যা সূর্যকে পুনরায় জাগিয়ে তুলতে সক্ষম। এই অভিযান ব্যর্থ হওয়ায় "ইক্যারাস ২" নামে আরেকটি অভিযান প্রেরণ করা হয়। এই অভিযানটি নিয়েই চলচ্চিত্রের কাহিনী। এই অভিযানে পেলোড হিসেবে ব্যবহৃত বোমাটিই ছিল শেষ ভরসা। কারণ, ভূ-গর্ভস্থ সব জ্বালানি খরচ করে এই পেলোডটি বানানো হয়েছে।
এই চলচ্চিত্রটিতে ইক্যারাস ১ এর কমান্ডার পিনবেকারকে ধর্মানুরাগী এবং ঈশ্বরের অনুচর হিসেবে দেখানো হয়েছে। এর মাধ্যমে ধর্মের সাথে বিজ্ঞানের দ্বন্দ্ব স্পষ্ট করে ফুটিয়ে তোলা হয়েছে এবং পরিশেষে বিজ্ঞান ও মানবতার জয় দেখানো হয়েছে।
স্পেস শাটল এনডেভার

এনডেভার নভোখেয়াযান (ইংরেজি ভাষায়: Space Shuttle Endeavour, বাংলা অর্থ: "প্রচেষ্টা") নাসার স্পেস সাটোল প্রোগ্রামের পঞ্চম ও সর্বশেষ কার্যকরী নির্মিত যান। এস.টি.এস.-৪৯ মিশন দিয়ে এর অভিযাত্রা শুরু হয় এবং এস.টি.এস.-১৩৪ মিশন দিয়ে শেষ হয়।
বর্তমানে এনডেভার অবসরপ্রাপ্ত। লস অ্যাঞ্জেলেস,ক্যালিফোর্নিয়ার, ক্যালিফোর্নিয়া বিজ্ঞান কেন্দ্রতে সর্বসাধারাণের প্রদর্শনের জন্য রাখা হয়েছে।
কলকাতা বিশ্ববিদ্যালয়ের অধীনস্থ কলেজের তালিকা

পশ্চিমবঙ্গের কলেজ গুলির তালিকা
কলকাতা বিশ্ববিদ্যালয়ের অধীনে থাকা বিভিন্ন কলেজ ডিভিউ করার পর নাক অনুমোদিত যে গ্রেট পাওয়া গেছে তা নিম্নলিখিত যা ২০২৩-এ ডিসেম্বর মাসে প্রকাশিত।
বঙ্কিম সর্দার কলেজ- A++
ধ্রুবচাঁদ কলেজ- A
ফকির চাঁদ কলেজ- B
সুকান্ত কলেজ- B+
বাসন্তী সোনাখালি মহাবিদ্যালয়- A
হাজী দেশারত কলেজ- C
বঙ্গবাসী কলেজ- B
সুরেন্দ্রনাথ কলেজ- B
চারুচন্দ্র কলেজ- A
জীবনতলা রোকেয়া মহাবিদ্যালয়- B
সোনারপুর মহাবিদ্যালয়- B
বিবেকানন্দ উইমেন্স কলেজ- A++
বেহালা কলেজ- A+
গোসাবা রাঙ্গাবেলিয়া কলেজ- B+++
গোসাবা মহাবিদ্যালয়- A
ভিক্টোরিয়া ইনস্টিটিউশন- B+
আশুতোষ কলেজ- A+
শ্যামাপ্রসাদ কলেজ- C
সম্মিলনী মহাবিদ্যালয়- B+
গোসাবা আরআর ইনস্টিটিউশন কলেজ- B
মগরাহাট কলেজ- C
বারুইপুর কলেজ- B++
গুরুদাস কলেজ- B++
সিটি কলেজ- A++
শিবনাথ শাস্ত্রী কলেজ- A++
বিজয়গড় জ্যোতিষ রায় কলেজ- A
দীনবন্ধু অ্যান্ড্রিউস কলেজ- B+
নব বালিগঞ্জ মহাবিদ্যালয়- B
যোগমায়া দেবী কলেজ- A
নেতাজি নগর কলেজ- C
কেকে দাস কলেজ- C
সুশীল কর কলেজ- B++
ভাঙ্গর মহাবিদ্যালয়- C
আনন্দমোহন কলেজ- A++
নিউ আলিপুর কলেজ- A+
মুরলীধর কলেজ- B++
বাসন্তী দেবী কলেজ- B+++
সাউথ সিটি কলেজ- B+++
হেরম্বচন্দ্র কলেজ- B++
গৌড়দহ হরিহর মহাবিদ্যালয়- B (ভবিষ্যতের অপেক্ষায়)
</div>
নিত্যগোপাল ভট্টাচার্য

নিত্যগোপাল ভট্টাচার্য (জন্ম: ? - মৃত্যু: ৭ জানুয়ারি ১৯৩৪) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের বিপ্লবী। ইনি চট্টগ্রামের মানুষ ছিলেন। বিপ্লবী সূর্য সেনের মৃত্যুদণ্ডের প্রতিশোধ নেবার জন্য তিনি চট্টগ্রামের ছাউনিতে প্রবেশ করে ব্রিটিশ সামরিক অফিসারকে হত্যা করতে যান । সে সময় নিরাপত্তা কর্মীর গুলিতে তিনি মারা যান।
নির্মল দাস

নির্মল দাস (১৯০২ - ১৪ মে ১৯৭৯) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম শহীদ বিপ্লবী। তিনি যশোহর-খুলনা যুব-সঙ্ঘের অন্যতম প্রতিষ্ঠাতা সদস্য । ১৯২১ খ্রিস্টাব্দে প্রমথ ভৌমিকের সহকর্মী হিসাবে স্বাধীনতা সংগ্রামে যোগ দেন। তিনি মেছুয়াবাজার বোমা মামলায় যুক্ত ছিলেন। জেলে বন্দী থাকাকালীন তিনি কমিউনিস্ট আদর্শে প্রভাবিত হন। পরে তিনি ভারতের কমিউনিস্ট পার্টিতে যোগ দেন। তিনি বিভিন্ন সময়ে কুড়ি বছর কারাদন্ড ভোগ করেছিলেন।
মেছুয়াবাজার বোমার মামলার ঘটনা ঘটে ১৯১৯ সালের ডিসেম্বর মাসে। এই মামলায় নিরঞ্জন সেনগুপ্ত, সতীশচন্দ্র পাকড়াশি, রমেশচন্দ্র বিশ্বাস, সুধাংশু দাসগুপ্ত, নিশাকান্ত রায়চৌধুরী, সুধীর কুমার আইল, দেবপ্রিয় চট্টোপাধ্যায়, শচীন্দ্র কর গুপ্ত, মুকুল রঞ্জন সেন, সুধাংশু মজুমদার, বিহারীলাল বিশ্বাস, মহেন্দ্রনাথ রায়, তারাপদ গুপ্ত, সত্যব্রত সেন, রবীন্দ্রনাথ বসু ও সুবোধ চক্রবর্তী সাত বৎসর ও পাঁচ বছর কারাদণ্ডে দণ্ডিত হন। মুকুল সেন, শচীন্দ্র কর, জগদীশ চট্টোপাধ্যায়, নির্মল দাস মুক্তি পান এবং এঁরা সকলেই তরুণ বিপ্লবী দলের সদস্য ছিলেন।
ক্যান্সার-উৎপাদক বংশাণু

ক্যান্সার-উৎপাদক বংশাণু বা অঙ্কোজিন () বলতে এমন একটি বংশাণুকে বোঝায় যার ভেতরের ডিএনএ অনুক্রম কর্কটরোগ বা ক্যান্সার ঘটাতে পারে।
দেহের বহু কোষেরই স্বাভাবিক মৃত্যু ঘটে। কিন্তু ক্যান্সার-আক্রান্ত রোগীর ক্ষেত্রে ক্যান্সার-উৎপাদক বংশাণুর ডিএনএ অনুক্রমটির জন্য ঐ কোষগুলি বেঁচে যায় এবং বংশবৃদ্ধি করে। ক্যান্সার-উৎপাদক বংশাণু থেকে ক্যান্সার ঘটার জন্য সাধারণত আরেকটি ধাপের প্রয়োজন, যেমন-অন্য আরেকটি বংশাণুতে রূপান্তর (মিউটেশন) ঘটা কিংবা পরিবেশগত কোনও কারণ, যেমন- ভাইরাসের সংক্রমণ ঘটা। ১৯৮০-র দশক থেকে এ পর্যন্ত কয়েক ডজন ক্যান্সার-উৎপাদক বংশাণুকে মানবদেহের ক্যান্সারের কারণ হিসেবে চিহ্নিত করা হয়েছে। ক্যান্সারের নতুন নতুন ওষুধগুলি এই ক্যান্সার-উৎপাদক বংশাণুর ডিএনএ অনুক্রম ও এর উৎপাদগুলিকে আক্রমণ করে।
ফুসফুসের ক্যান্সার

ফুসফুসের ক্যান্সার () বা ফুসফুস ক্যান্সার একটি রোগ যাতে ফুসফুসের টিস্যুগুলিতে অনিয়ন্ত্রিত কোষবৃদ্ধি ঘটে। এই বৃদ্ধির ফলে মেটাস্ট্যাসিস, প্রতিবেশী টিস্যু আক্রমণ এবং ফুসফুসের বাইরে সংক্রমণ ঘটতে পারে। প্রাথমিক ফুসুফুসের ক্যান্সারের অধিকাংশই ফুসফুসের কার্সিনোমা, যা ফুসফুসের এপিথেলিয়াল কোষগুলিতে ধরা পড়ে। ফুসফুসের ক্যান্সার পুরুষদের ক্যান্সার-জনিত মৃত্যুর প্রধান কারণ এবং মহিলাদের এরূপ মৃত্যুর দ্বিতীয় প্রধান কারণ। ফুসফুসের ক্যান্সারের কারণে প্রতি বছর বিশ্বে ১৩ লক্ষ লোক মারা যান। ফুসফুসের ক্যান্সারের সাধারণ লক্ষণ শ্বাস নিতে সমস্যা, রক্তসহ কাশি এবং ওজন হ্রাস। 
ফুসফুস ক্যান্সারের ৮৫% এর জন্য দায়ী দীর্ঘমেয়াদি তামাক সেবন। বাকি ১০-১৫% যারা কখনো ধূমপান করেন নি,তারা আক্রান্ত হন। জেনেটিক ফ্যাক্টর,বায়ু দূষণ ইত্যাদি ফুসফুস ক্যান্সারের অন্যতম প্রভাবক।..
বুকের এক্স-রে পরীক্ষা এবং কম্পিউটার টমোগ্রাফির মাধ্যমে ফুসফুসের ক্যান্সার ধরা যেতে পারে। পরবর্তীতে একটি বায়োপসির মাধ্যমে এটি নিশ্চিত করা সম্ভব। সার্জারি, কেমোথেরাপি এবং রেডিওথেরাপির মাধ্যমে এর চিকিৎসা করা যায়। ৫ বছর চিকিৎসার পর রোগীর বেঁচে যাওয়ার হার ১৪% 
ফুসফুস ক্যান্সারের অনেক লক্ষণই(ক্ষুধামন্দা,ওজন হ্রাস,অবসাদ) সুনির্দিষ্ট নয়। রোগ শনাক্ত হবার পূর্বেই অনেক রোগীর ক্যান্সার মেটাস্ট্যাটিস করে বা ছড়িয়ে পড়ে। সাধারণত যেসব জায়গায় ক্যান্সার ছড়িয়ে পড়ে,তা হল - মস্তিষ্ক,অস্থি,যকৃৎ,পেরিকার্ডিয়াম,বৃক্ক প্রায় ১০% মানুষের ক্যান্সার শনাক্ত হবার সময় কোন লক্ষণই ধরা পড়ে না।এসব ক্যান্সার রোগীর নিত্য-নৈমত্তিক পরীক্ষা,যেমন বুকের এক্সরে করতে গিয়ে ধরা পড়ে।
চিকিৎসার ফলাফল তুলনাসহ অনেক কারণের জন্য,তার শারীরিক এক্সটেনশন অনুযায়ী ক্যান্সারের পর্যায় বা স্টেজ নির্ধারণের জন্য একটি অভিন্ন TNM পদ্ধতির অস্তিত্ব খুব দরকারী।
প্রাথমিক টিউমার (T):
স্থানীয় লসিকা গ্রন্থি বা নোড (N):
মেটাস্ট্যাসিস (M):
ফুসফুসের ক্যান্সারের চিকিৎসা পদ্ধতি এর মধ্যে উল্লেখযোগ্য হল সার্জারি, কেমোথেরাপি ও রেডিয়েশন থেরাপি। অনেক সময় তিনটি পদ্ধতির সমন্বিত চিকিৎসা দেওয়া হয়।
টার্গেটেড থেরাপি বর্তমানে ব্যবহার হয়ে থাকে। প্রাথমিক পর্যায়ে ধরা পড়লে রোগ প্রতিকার করা সহজ হয়।
মার্কিন যুক্তরাষ্ট্রে ফুসফুসের ক্যান্সারের সমস্ত লোকের মধ্যে ১৬.৮% রোগ নির্ণয়ের পর কমপক্ষে পাঁচ বছর বেঁচে থাকে। ইংল্যান্ড ও ওয়েলসে ২০১০ থেকে ২০১১ সালের মধ্যে, ফুসফুসের ক্যান্সারের জন্য পাঁচ বছর ধরে বেঁচে থাকার আনুমানিক পরিমাণ ৯.৫% । উন্নয়নশীল বিশ্বের বেঁচে থাকার হার সাধারণত খারাপ। ফুসফুসের ক্যান্সার শনাক্ত করার সময় রোগ অনেক দূর ছড়িয়ে পড়লে বেঁচে থাকার সম্ভাবনা কমে যায়। ইংরেজি তথ্য জানাচ্ছে যে প্রায় ৭০% রোগী অন্ততপক্ষে এক বছর বেঁচে থাকে যখন রোগ প্রাথমিক পর্যায়ে নির্ণয় করা হয় ।
ফুসফুসের ক্যান্সারের কারণে বিশ্বব্যাপী পুরুষদের মধ্যে আক্রান্ত এবং মৃত্যু্র ঘটনা সবচেয়ে বেশি ঘটে, এবং এটি মহিলাদের মধ্যে আক্রান্ত হবার তৃতীয়-সর্বোচ্চ ঘটনা (স্তন এবং কোলোরেক্টাল ক্যান্সারের পরে) এবং দ্বিতীয়-সর্বোচ্চ মৃত্যুহার (স্তন ক্যান্সারের পরে)। ২০২০ সালে, বিশ্বব্যাপী ২.২ মিলিয়ন নতুন রোগী পাওয়া গেছে, এবং ১.৮ মিলিয়ন মৃত্যু ফুসফুসের ক্যান্সারের কারণে হয়েছে, যা ক্যান্সার এ আক্রান্ত হয়ে মৃত্যুর ১৮.০% । সর্বোচ্চ হার মাইক্রোনেশিয়া, পলিনেশিয়া, ইউরোপ, এশিয়া, উত্তর আমেরিকা এবং ইউরোপে। আফ্রিকা ও মধ্য আমেরিকায় এ হার অনেক কম।
আউগুস্তুস

সম্রাট আউগুস্তুস (ইমপেরেটর সীজার দিভি ফাইলাস আউগুস্তুস); (২৩শে সেপ্টেম্বর, ৬৩ খ্রিস্টপূর্বাব্দ - ১৯শে আগস্ট, ১৪, নোলা, নেপল্‌সের কাছে) ছিলেন রোমান সাম্রাজ্যের প্রথম সম্রাট। তার জন্মনাম ছিল গাইউস অক্তাভিউস। পরবর্তীতে তিনি নিজের নাম বদলে গাইউস ইউলিউস কায়েসার অক্তাভিয়ানুস রাখেন। সম্রাট হবার পূর্বে তিনি অক্তাভিয়ান নামেও পরিচিত ছিলেন। আউগুস্তুস একটি স্বৈরতান্ত্রিক শাসনের প্রবর্তন করেন, যা প্রিঙ্কিপাতে নামে পরিচিত ছিল। আউগুস্তুস ছিলেন এই রাষ্ট্রের প্রিঙ্কেপ্‌স বা প্রথম নাগরিক। এই নতুন শাসনব্যবস্থা বাইরের অবয়বে প্রজাতান্ত্রিক হলেও আউগুস্তুস এটিকে কাজে লাগিয়ে রোমান জনজীবনের প্রায় সমস্ত দিক নিয়ন্ত্রণে সক্ষম হন এবং গ্রিক-রোমান বিশ্বে স্থিতিশীলতা ও সমৃদ্ধি নিয়ে আসেন। ইতিহাসের অন্যতম দক্ষ প্রশাসক আউগুস্তুস রোমান সাম্রাজ্যের ক্ষমতা রোমে কেন্দ্রীভূত করেন।
আউগুস্তুস তথা অক্তাভিয়ান একটি ধনী পরিবারে জন্ম নেন ১৮ বছর বয়সে তার পিতামহের ভ্রাতা জুলিয়াস সিজারের (ইউলিউস কায়েসার) পালিত সন্তান ও উত্তরসূরী হিসেবে নামাঙ্কিত হন। সিজারের মৃত্যুর পর রোমে ক্ষমতার দ্বন্দ্ব্ব সৃষ্টি হয়, এবং মার্ক অ্যান্টনি এবং লেপিদুসের সাথে তিনি তৃতীয় শাসক হিসেবে ৪৩ খ্রিস্টপূর্বাব্দে পুনর্গঠিত রোমান রাষ্ট্র শাসন করতে থাকেন। ৪২ খ্রিস্টপূর্বাব্দে সিজারের আততায়ী ব্রুটাস (ব্রুতুস) এবং কাসিউস-কে ফিলিপ্পিতে পরাজিত করার পর অক্তাভিয়ান ও মার্ক অ্যান্টনি রোমান সাম্রাজ্যকে দুই ভাগে ভাগ করে ফেলেন। অক্তাভিয়ান সাম্রাজ্যের পশ্চিম অংশ শাসনের অধিকার পান। এরপর অক্তাভিয়ান বিভিন্ন শত্রুর বিরুদ্ধে জয়লাভ করেন। ৩২ খ্রিস্টপূর্বাব্দে তিনি লেপিদুসকে এবং ৩১ খ্রিস্টপূর্বাব্দে তিনি অ্যান্টনি ও মিশরের রাণী ক্লিওপেট্রাকে পরাজিত করেন এবং এই সাথে গ্রিক-রোমান বিশ্বের একাধিপতিতে পরিণত হন। ৩১ খ্রিস্টপূর্বাব্দ থেকে ২৩ খ্রিস্টপূর্বাব্দ পর্যন্ত তিনি রোমান প্রজাতন্ত্রের একজন কনসাল হিসেবে দায়িত্ব পালন করেন। ২৭ খ্রিস্টপূর্বাব্দে তিনি আউগুস্তুস উপাধি গ্রহণ করেন এবং ২৩ খ্রিস্টপূর্বাব্দে একনায়ক সম্রাটের মর্যাদা লাভ করেন। এরপর তিনি ধীরে ধীরে রোমান সাম্রাজ্যের প্রশাসনিক কাঠামোর সংস্কার সাধন করেন এবং ইউরোপের অনেক নতুন অঞ্চল বিজয় করেন। মৃত্যুর পর তাকে দেবতার মর্যাদা দেওয়া হয় এবং তার পালিত পুত্র তিবেরিউস রোমান সম্রাট হন।
আসুয়েরো উপদ্বীপ

আসুয়েরো উপদ্বীপ (স্পেনীয় ভাষায়: Península de Azuero "পেনিন্‌সুলা দে আসুয়েরো") পানামার দক্ষিণ-পশ্চিম অংশে অবস্থিত একটি ভূ-প্রাকৃতিক অঞ্চল, যা দক্ষিণ দিকে প্রসারিত হয়ে প্রশান্ত মহাসাগরে প্রবেশ করেছে। এর পূর্বে পানামা উপসাগর এবং পশ্চিমে মোন্তিহো উপসাগর। পূর্ব-পশ্চিমে এর দৈর্ঘ্য ১০০ কিমি এবং উত্তর-দক্ষিণে ৯০ কিমি।
চিত্রে এবং লাস তাবলাস এখানকার প্রধান শহর। শহরগুলি সড়কপথের মাধ্যমে আন্তঃআমেরিকান মহাসড়কের সঙ্গে সংযুক্ত। লাস তাবলাস শহরের দক্ষিণ-পশ্চিমে অবস্থিত ৯৩৫ মিটার উঁচু কানাহাগুয়া পর্বত এখানকার সর্বোচ্চ বিন্দু।
আজটেক-টানোয়া ভাষাসমূহ

আজটেক-তানোয়ান ভাষাসমূহ () হল একটি কাল্পনিক এবং অপ্রদর্শিত ভাষা পরিবার যা তানোয়ান এবং উটো-আজটেকান পরিবারের মধ্যে একটি বংশগত সম্পর্ক রয়েছে। কিছু আকারে, আজটেক-তানোয়ান বিচ্ছিন্ন জুনিকেও অন্তর্ভুক্ত করেছে। এই প্রস্তাবিত শ্রেণিবিভাগটি সুনির্দিষ্টভাবে প্রদর্শিত হয়নি, মূলত দুটি ভাষা পরিবারের মধ্যবর্তী পর্যায়ে পুনর্গঠনের ধীর অগ্রগতির কারণে, তবে এখনও অনেক ভাষাবিদদের দ্বারা প্রতিশ্রুতিশীল বলে বিবেচিত হয়। 
আদিবাসী আমেরিকান ভাষাসমূহের একটি কল্পিত প্রধান ভাষা পরিবার। এই পরিবারে বৃহত্তর উটো-আজটেকান ভাষাসমূহ এবং ক্ষুদ্রতর কিওয়া-তানোয়ান ভাষাসমূহ অন্তর্ভুক্ত বলে কল্পনা করা হয়েছে। উটো-আজটেকান ভাষাগুলি মেক্সিকো ও উত্তর গুয়াতেমালাতে বহুল প্রচলিত এবং ক্যালিফোর্নিয়া, দ্য গ্রেট বেসিন এবং অ্যারিজোনাতে স্বল্প প্রচলিত। অন্যদিকে কিওয়া-তানোয়ান ভাষাগুলি নিউ মেক্সিকো ও ওকলাহোমা অঙ্গরাজ্যে প্রচলিত; কিওয়া, তিওয়া, তেওয়া ও তোওয়া ভাষা চারটি নিয়ে এই উপ-পরিবারটি গঠিত।
আজভ সাগর

আজভ সাগর () ইউক্রেন ও রাশিয়ার দক্ষিণ উপকূলে অবস্থিত একটি প্রায়-স্থলবেষ্টিত সাগর। এটি দক্ষিণে কের্চ প্রণালীর মাধ্যমে কৃষ্ণ সাগরের সাথে সংযুক্ত। আজভ সাগর উত্তর-দক্ষিণে প্রায় ৩৪০ কিমি দীর্ঘ এবং পূর্ব-পশ্চিমে প্রায় ১৩৫ কিমি প্রশস্ত। এর আয়তন প্রায় ৩৭,৬০০ বর্গকিমি। দোন ও কুবান নামের বড় দুইটি নদী আজভ সাগরে পতিত হয়েছে। এছাড়াও মিউস, বের্দা, ওবিতোচনায়া এবং ইয়েয়া নদীগুলিও এখানে পতিত হয়েছে। আজভ সাগরের পশ্চিম প্রান্তে আরাবাত নামের একটি ৭০ মাইল দীর্ঘ প্রাকৃতিক বালুবাঁধ সাগরটিকে সিভাশ নামের জলা এলাকা থেকে পৃথক করেছে। সিভাশ ইউক্রেনীয় মূল ভূখণ্ড থেকে ক্রিমেয়া উপদ্বীপকে আলাদা করেছে। আজভ সাগরের গড় গভীরতা মাত্র ১৩ মিটার (৪৩ ফুট)। এটি তাই বিশ্বের সবচেয়ে অগভীর সাগর। দোন ও কুবান নদীর বয়ে আনা পলি নদীগুলির মোহনায় তাগানরোগ উপসাগরে জমা হওয়ায় সেখানে আজভ সাগরের গভীরতা মাত্র তিন ফুট বা তারও কম।
আজভ সাগরের উত্তর, পশ্চিম ও পূর্ব উপকূল পলিমাটিসমৃদ্ধ নিম্নভূমি। এগুলিতে বহু অগভীর উপসাগর ও লেগুন ও দীর্ঘ বালিয়াড়ি দেখতে পাওয়া যায়। সাগরের দক্ষিণ উপকূল তুলনামূলকভাবে উচ্চ এবং অমসৃণ। সমুদ্রের তলদেশ মূলত সমতল। আজভ সাগরের জলবায়ু মহাদেশীয় ও মৃদু প্রকৃতির। ডিসেম্বর-জানুয়ারি মাসে বরফ পড়ে এবং গভীরতা ও লবণাক্ততা কম বলে সাগরের উত্তরাংশ মাঝে মাঝে জমে যায়। সাগরের পানি উপকূল ধরে ঘড়ির কাঁটার বিপরীতে ঘোরে। জোয়ারের উচ্চতা ১৮ ফুট পর্যন্ত উঁচু হতে পারে। বড় নদীগুলির মোহনায় পানি মিষ্টি। নদীর বয়ে আনা পুষ্টিকর জলজ খাদ্য সাগরটিকে জলজ প্রাণী ও উদ্ভিদের এক বিরাট সমারোহে পরিণত করেছে। এখানে ৩০০রও বেশি জাতের অমেরুদণ্ডী প্রাণী এবং ৮০রও বেশি প্রজাতির মাছ বাস করে।
মারিওপোল, ইয়েইস্ক ও বের্দিয়ান্স্‌ক এখানকার প্রধান বন্দর।
২২/৭ পাই-এর চেয়ে বড় তার প্রমাণ

মূলদ সংখ্যা , π -এর চেয়ে বড় এই বিখ্যাত গাণিতিক ফলাফলটির বিভিন্ন প্রমাণ প্রাচীনকালেই বের হয়ে গিয়েছিল। নিচে ক্যালকুলাসের কিছু প্রাথমিক ধারণা কাজে লাগিয়ে এটির একটি আধুনিক প্রমাণ দেয়া হল। 
অন্যান্য মৌলিক প্রমাণের চেয়ে এই ক্যালকুলাস-ভিত্তিক প্রমাণটি অনেক সোজা-সাপ্টা; দিওফান্তুসীয় আসন্নীকরণ তত্ত্বের সঙ্গে এর সম্পর্ক থাকায় এটি গাণিতিকভাবে সুন্দর (elegant)। স্টিভেন লুকাস এই প্রমাণটিকে "One of the more beautiful results related to approximating π" বলে উল্লেখ করেছেন। জুলিয়ান হ্যাভিল-ও π-এর ধারাবাহিক ভগ্নাংশভিত্তিক আসন্নীকরনের উপর একটি আলোচনা শেষে এই প্রমাণটি উল্লেখ করেন এই বলে যে এটি "impossible to resist mentioning"। 
পাই -এর দিওফান্তুসীয় আসন্নীকরণ হিসাবে ⁄ ব্যাপকভাবে ব্যবহৃত। এটি π-এর ধারাবাহিক ভগ্নাংশভিত্তিক বিস্তারের অভিসারী মান। ⁄ যে π থেকে বড় তা সহজে এদের দশমিক বিস্তার থেকে বোঝা সম্ভব।
π ≈ ৩.১৪১৫৯২৬৫...
পাই-এর এই আসন্নীকরণটি প্রাচীনকাল থেকেই প্রচলিত। ⁄ আসলে π-এর চেয়ে বড়, জ্ঞাত ইতিহাস অনুসারে তার প্রথম প্রমাণ রচনা করেন আর্কিমিডিস, খ্রিস্টপূর্ব ৩য় শতকে। তবে তিনি সম্ভবত এই আসন্নীকরণটি নিজে উদ্ভাবন করেন নি। আর্কিমিডিস দেখান যে একটি বৃত্তের দ্বারা পরিলিখিত ৯৬ বাহুবিশিষ্ট সুষম বহুভুজের পরিসীমা এবং বৃত্তটির ব্যাসের যে অনুপাত, তার চেয়ে ⁄-এর মান বড়; স্বাভাবিকভাবেই ⁄ π-এর চেয়েও বড়।
প্রমাণের মূল ধারণাটি সহজে নিচের মত করে প্রকাশ করা যায়‌:
যোগজীয়টির (integrand), অর্থাৎ যে ফাংশনটির উপর যোগজীকরণ (integration) সম্পাদন করা হচ্ছে, তার লব ও হর উভয়ই অঋণাত্মক সংখ্যা, কারণ এরা অঋণাত্মক বাস্তব সংখ্যার ঘাতের যোগফল বা গুণফল। আবার যোগজীকরণের নিম্নসীমা ০, উর্ধ্বসীমা ১ থেকে ছোট। ফলে যোগজটি (Integral) ধনাত্মক হবে।
যোগজীকরণ সম্পাদন করলেই কাঙ্ক্ষিত মানটি পাওযা যায় :
১৯৪৪ সালে ডালজেল সমাকলনের ঊর্ধ্ব ও নিম্নসীমা বের করেন। তিনি দেখান যে, হরে "x" -এর মান ১ বসিয়ে নিম্নসীমা ও হরে "x" -এর মান ০ বসিয়ে উর্ধ্বসীমা বের করা সম্ভব। 
কাজেই আমরা পাচ্ছি
সম্ভবত দশমিকের পর তিনঘর পর্যন্ত π -এর মান বের করার বোধহয় এর চেয়ে আর কোন সুন্দর পদ্ধতি নেই। আরও দেখুন Dalzell (1971) ।
উমা দেবী

উমা দেবী (১৯০৪ - ১৯৩১) একজন বাঙালি কবি। তার পিতার নাম পণ্ডিত মোহিতচন্দ্র সেন। তিনি দার্শনিক ছিলেন। মাতা লেখিকা ও কবি সুশীলা দেবী। উমা দেবীর স্বামীর নাম শিশিরকুমার গুপ্ত। 
উমা দেবী রচিত কাব্যগ্রন্থ হল "ঘুমের আগে" এবং "বাতায়ন"। রবীন্দ্রনাথ বাতায়ন-এর কবিতা সম্পর্কে লিখেছেন - "এর প্রত্যেকটিতে বিশিষ্টতা আছে"।
উমা দেবী রচিত অন্যান্য বইয়ের মধ্যে উল্লেখযোগ্য "মাধুরী", "বাঙালি জীবন", "নীতিগল্পিকা", "কাজলী" প্রভৃতি।
সুশীলাসুন্দরী

সুশীলাসুন্দরী (১৮৭৯-১৯২৪) একজন ভারতীয় জিমন্যাস্ট, ট্রাপিজ খেলোয়াড় এবং সার্কাসের দলে খেলা দেখানো প্রথম ভারতীয় মহিলা। তিনি প্রিয়নাথ বসুর গ্রেট বেঙ্গল সার্কাসে বাঘের খেলা দেখাতেন। ইংলিশম্যান পত্রিকাতে তার খেলার প্রশংসা ছাপানো হয়েছিল।
সুশীলাসুন্দরী ১৮৭৯ সালে এক বাঙালি হিন্দু পরিবারে জন্মগ্রহণ করেন। তার পরিবার পরিজন সম্পর্কে খুব একটা বেশি তথ্য পাওয়া যায়না। তবে কুমুদিনী নামে তার এক বোন ছিলেন। তিনিও সুশীলাসুন্দরীর মত সার্কাসে খেলা দেখাতেন।
সুশীলাসুন্দরী ছিলেন প্রিয়নাথ বসুর ‘গ্রেট বেঙ্গল সার্কাস’ এর একজন উল্লেখযোগ্য খেলোয়াড়। তিনি একাধারে একজন জিমন্যাস্ট ও ট্রাপিজ খেলোয়াড়ও ছিলেন। সাধারণতঃ সার্কাসে প্রদর্শনীর শুরুতেই তিনি এবং তার বোন কুমুদিনী ঘোড়ায় চড়ে মঞ্চে উপস্থিত হতেন। পশ্চিম ভারতে সফর কালে ১৮৯৬ সালের নভেম্বর মাস নাগাদ রেওয়া নামক একটি দেশীয় রাজ্যের রাজদরবারে ‘গ্রেট বেঙ্গল সার্কাস’ তাদের কলাকৌশল প্রদর্শন করে। সার্কাসের প্রদর্শনীতে রেওয়ার রাজা এতটাই মুগ্ধ হয়েছিলেন যে তিনি দলটিকে একজোড়া বাঘ উপহার দেন। বেঙ্গল সার্কাস দলটির মধ্যে এই বাঘজোড়াটিকে নিয়ে একটা সংস্কার প্রচলিত ছিল। তারা মনে করতেন এই বাঘদু’টি তাদের দলের পক্ষে সৌভাগ্য বয়ে এনেছে। তাই তারা এই বাঘ দু’টিকে হিন্দু দেব-দেবী লক্ষ্মী ও নারায়ণের নামে নামকরণ করেন। সুশীলাসুন্দরী পরবর্তীকালে বাঘ পোষ মানানের কৌশলও শিখেছিলেন। ১৯০১ সাল নাগাদ সুশীলাসুন্দরী বাঘ দু’টিকে নিয়ে সার্কাসে খেলা দেখাতে শুরু করেন। তিনি অবলীলায় বাঘের খাঁচায় ঢুকে তাদের নিজের কথামত দাঁড় করাতেন, বসাতেন, গর্জন করাতেন। এমনকি তিনি তাদের সাথে বাহুযুদ্ধও করতেন, তাদের বিস্তৃত চোয়াল জনসমক্ষে দেখাতেন। এরপর এসব খেলা দেখানোর পর তিনি তাদের উপর হেলান দিয়ে দাঁড়াতেন ছবি তোলার উদ্দেশ্যে। যখন এই প্রশিক্ষণপ্রাপ্ত বাঘ দু’টির মধ্যে একটির মৃত্যু ঘটে তখন সুশীলাসুন্দরী ফরচুন নামক অন্য একটি অপ্রশিক্ষণপ্রাপ্ত বাঘকে নিয়ে খেলা দেখানোর চেষ্টা করেছিলেন। কিন্তু দুর্ভাগ্যক্রমেখেলা দেখানোর সময় বাঘটি সুশীলাসুন্দরীকে মারাত্মকভাবে জখম করে। যার ফলে তিনি বাকি জীবনটা পঙ্গু হয়ে কাটাতে বাধ্য হন। অবশেষে তার শারীরিক অবস্থার অবনতি ঘটতে থাকলে মাত্র ৪৫ বছর বয়সে শেষ নিঃশ্বাস ত্যাগ করেন।
সুষমা মুখোপাধ্যায়

সুষমা মুখোপাধ্যায় (১৯১০ - জানুয়ারি ৮, ১৯৮৪) একজন ভারতীয় ব্রিটিশ বিরোধী স্বাধীনতা সংগ্রামী। তিনি অসহযোগ আন্দোলনে যোগদান করেন এবং কয়েকবার কারারুদ্ধ হয়েছিলেন।
তিনি বেঙ্গল ফ্লাইং ক্লাবের প্রথম মহিলা সদস্য হিসেবে বিমান চালনা রপ্ত করেছিলেন।
স্বদেশভূষণ ঘোষ

স্বদেশভূষণ ঘোষ (জন্ম : ? - মৃত্যু ১৭ ফেব্রুয়ারি ১৯৩৬) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের শহীদ বিপ্লবী। তিনি ভরাকর ঢাকার নিবাসী ছিলেন। তার পিতার নাম গিরীশচন্দ্র। স্বদেশভূষণ যুগান্তর বিপ্লবী দলের সভ্য ছিলেন। তিনি আইন অমান্য আন্দোলনের সময়ে ৩ বছর বিনা বিচারে বন্দী ছিলেন। এরপরে মুন্সীগঞ্জ বোমা মামলায় আবার গ্রেপ্তার হন এবং জেলের মধ্যেই মারা যান।
কৃষ্ণকমল ভট্টাচার্য

কৃষ্ণকমল ভট্টাচার্য (সেপ্টেম্বর ১৮৪০ - ১৩ আগস্ট ১৯৩২) একজন বাঙালি পণ্ডিত, সাহিত্যিক এবং শিক্ষাবিদ । তিনি মালদহের অধিবাসী ছিলেন । ১৮৪০ সালের সেপ্টেম্বর মাসে কলকাতায় জন্মগ্রহণ করেন । পিতার নাম রামজয় তর্কালঙ্কার । 
১৮৪৮ খ্রিষ্টাব্দে সংস্কৃত কলেজে ভর্তি হন । সে সময়ে সংস্কৃত কলেজের সহকারী সম্পাদক ছিলেন ঈশ্বরচন্দ্র বিদ্যাসাগর । ১৮৫৪ খ্রিষ্টাব্দে জুনিয়র বৃত্তি পরীক্ষা এবং ১৮৫৫ খ্রিষ্টাব্দে সিনিয়র বৃত্তি পরীক্ষা দিয়ে বৃত্তিলাভ করেন । ১৮৫৭ খ্রিষ্টাব্দে এন্ট্রান্স পরীক্ষা শুরু হলে এই পরীক্ষায় উত্তীর্ণ হয়ে প্রেসিডেন্সি কলেজে এক বছর পড়েন । ১৮৬০ খ্রিষ্টাব্দে তিনি বিএ পাস করেন । 
বিএ পাস করার পর তিনি প্রথমে বিদ্যালয়ে শিক্ষকতা করেন। এরপর বিদ্যালয়সমূহের উপ-পরিদর্শক এবং ১৮৬২ খ্রিষ্টাব্দে প্রেসিডেন্সি কলেজে অধ্যাপক হিসাবে যোগদান করেন । এখানে এগারো বছর অধ্যাপনা করবার পর বিএল পাস করেন এবং ১৮৭৩ খ্রিষ্টাব্দে ওকালতি করবার জন্য কলেজ ত্যাগ করেন । ১৮৮৫ খ্রিষ্টাব্দে কলকাতা বিশ্ববিদ্যালয় দ্বারা 'ঠাকুর আইন অধ্যাপক' নিযুক্ত হন । ১৮৯১ খ্রিষ্টাব্দ থেকে ১৯০৩ খ্রিষ্টাব্দ পর্যন্ত রিপন কলেজে (বর্তমান সুরেন্দ্রনাথ কলেজ) অধ্যক্ষতা করেন । 
কৃষ্ণকমল ভট্টাচার্যের রচিত গ্রন্থ "দুরাকাঙ্ক্ষের বৃথা-ভ্রমণ" এবং "বিচিত্রবীর্য" তার অপরিণত বয়সের রচনা হলেও তার প্রতিভার স্বাক্ষর বহন করে । তার "পৌল ও ভর্জিনী" মূল ফরাসি থেকে অনুবাদ । তিনি সাপ্তাহিক পত্রিকা হিতবাদীর প্রথম সম্পাদক ছিলেন । ভারতী, অবোধবন্ধু এবং পূর্ণিমা পত্রিকায় তার প্রবন্ধ প্রকাশিত হয়েছিল । 
তিনি "হিন্দুশাস্ত্র চতুর্থ ভাগ" সঙ্কলন করেছিলেন এবং "বাচস্পত্যাভিধান" সঙ্কলনে তারানাথ তর্কবাচস্পতিকে সাহায্য করেন । তারানাথ তর্কবাচস্পতি তাকে "বিদ্যাম্বুধি" উপাধি দিয়েছিলেন । 
তার দুরাকাঙ্ক্ষের বৃথা-ভ্রমণ সম্পর্কে সাহিত্যিক অক্ষয়চন্দ্র সরকার বলেছেন :
...ইহাতে কাদম্বরীর আড়ম্বর নাই, বিদ্যাসাগরের সরসতা নাই, অক্ষয়কুমারের প্রগাঢ়তা নাই, প্যারীচাঁদের গ্রাম্য সরসতা নাই, অথচ যেন সকলই আছে । এবং উহাদের ছাড়া আরও যেন কিছু নূতন আছে । ... আমার বিশ্বাস দুরাকাঙ্ক্ষের ভাষা বঙ্কিমচন্দ্রের ভাষার জননী । 
তিনি সংস্কৃত কাব্যগুলির ছাত্রপাঠ্য সংস্করণ প্রকাশ করে ছাত্রদের সংস্কৃত শিক্ষার পথ সহজ করেছিলেন। তিনি বঙ্গীয় সাহিত্য পরিষদের সদস্য ছিলেন । 
কঁৎ-এর পজিটিভিজম দর্শনে বিশ্বাসী কৃষ্ণকমল ছিলেন নাস্তিক। প্রখ্যাত পণ্ডিত রামকমল ভট্টাচার্য তার অগ্রজ ছিলেন ।
অজয় ভট্টাচার্য

অজয় ভট্টাচার্য (৬ জুলাই ১৯০৬ – ২৪ ডিসেম্বর ১৯৪৩) একজন বাঙালি কবি, গীতিকার, নাট্যকার ও চিত্রপরিচালক। হিমাংশু দত্ত ও শচীন দেব বর্মন সহ বহু সুরকারের সুরে ও বিভিন্ন শিল্পীর কণ্ঠে তার লেখা বেশকিছুগান চিরস্মরণীয় হয়ে আছে। "অধিকার", "শাপমুক্তি", "নিমাই সন্ন্যাস", "মহাকবি কালিদাস" প্রভৃতি চলচ্চিত্রের গল্প বা সংলাপ রচনা করেন।
অজয় ভট্টাচার্যের জন্ম ব্রিটিশ ভারতের ত্রিপুরার শ্যামগ্রামে। তার পিতা রাজকুমার ভট্টাচার্য কুমিল্লায় ওকালতি করতেন। মাতা শশীমুখী দেবী। সেকারণে অজয়ের পড়াশোনা শুরু হয় কুমিল্লায় দানবীর মহেশচন্দ্র ভট্টাচার্য প্রতিষ্ঠিত ঈশ্বর পাঠশালায়। পরে সেখানকার স্কুলে ছাত্র থাকাকালীন সংগীত, সাহিত্য, গান, নাটক ইত্যাদিতে পারদর্শিতা জন্মে। তার উপর পরীক্ষায় ভালো ফলাফল করায় কুমিল্লা শহরে বেশ নামডাক হয়। পরে তিনি ১৯২৯ খ্রিস্টাব্দে কলকাতা বিশ্ববিদ্যালয় থেকে বাংলায় এম.এ পাশ করেন। চলচ্চিত্র পরিচালক পশুপতি চট্টোপাধ্যায় কলকাতা বিশ্ববিদ্যালয়ে তার সহপাঠী ছিলেন।
চলচ্চিত্র ও গ্রামোফোন রেকর্ড—উভয় ক্ষেত্রেই তার লেখা গান সাড়া জাগিয়েছিল। বাংলা সবাক চলচ্চিত্রের শুরু থেকেই তার গান অনেক প্রচলিত ছিল। তিনি দুই হাজারেরও বেশি গান লিখেছেন। তার প্রথম লেখা গান - "হাসনুহানা আজ নিরালায় ফুটলি কেন আপন মনে।" তার গানগুলি অনেক সংকলন আকারে প্রকাশিত হয়। এদের মধ্যে "একদিন যবে গেয়েছিল পাখি", "আজো ওঠে চাঁদ", "আমার দেশে যাইও সুজন", "যদি মনে পড়ে সেদিনের কথা", ইত্যাদি উল্লেখযোগ্য। গান লেখা ছাড়াও অজয় ভট্টাচার্য চলচ্চিত্রের কাহিনী ও সংলাপ রচনা করেছেন। চলচ্চিত্র পরিচালক হিসেবেও তিনি সফল ছিলেন। তার পরিচালিত চলচ্চিত্র দুটি হচ্ছে "অশোক" ও "ছদ্মবেশী"।
অজয় ভট্টাচার্য কবি ছিলেন। তার লেখা উল্লেখযোগ্য কাব্যগ্রন্থ "রাতের রূপকথা", "ঈগল ও অন্যান্য কবিতা", "সৈনিক ও অন্যান্য কবিতা", ইত্যাদি।
অতীন্দ্রমোহন রায়

অতীন্দ্রমোহন রায় যিনি অতীন রায় নামে বেশি পরিচিত (১৮৯৪-১৯৭৯) ব্রিটিশ ঔপনিবেশিক আমলে ভারতের স্বাধীনতা সংগ্রামের একজন সক্রিয় কর্মী ছিলেন।
অতীন্দ্রমোহন ব্রাহ্মণবাড়িয়া জেলার নবীনগর উপজেলার ভোলাচঙ্গ গ্রামে জন্মগ্রহণ করেন। তার বাবার নাম আনন্দমোহন রায়। কুমিল্লা ইউসুফ স্কুলের ছাত্র অবস্থায় অতীন রায় বিপ্লবী অনুশীলন সমিতির সদস্য হন। এর দায়ে তার জেল হয়েছিল। জেল থেকে ছাড়া পেয়ে তিনি সক্রিয় বিপ্লবী হয়ে ওঠেন এবং এরপর আজীবন বিপ্লবী ছিলেন। বিদ্রোহী কবি কাজী নজরুল ইসলাম কুমিল্লায় আসলে অতীন্দ্র রায় তার অন্তরঙ্গ হয়ে ওঠেন এবং বিপ্লবীদের মুখপত্র ধূমকেতু প্রকাশের পর কবিকে অভিনন্দন জানান। কুমিল্লা ভিক্টোরিয়া কলেজে দ্বিতীয় বর্ষে পড়ার সময় পড়াশোনা ছেড়ে দিয়ে তিনি স্বাধীনতা সংগ্রামে জড়িয়ে পড়েন।
অতীন্দ্রমোহন কিছুটা খর্বকায় হলেও সুঠামদেহী ছিলেন; তিনি নিয়মিত ব্যায়াম করতেন। অন্যান্য বিপ্লবীদের মত তিনিও গান্ধীর অহিংস আন্দোলনে বিশ্বাস করতেন না। ১৯১৩ সালে অনুশীলন সমিতির সাথে যুক্ত হয়ে যান। কুমিল্লা জিলা স্কুলের প্রধান শিক্ষক শরৎ বসু ছিলেন ইংরেজ পুলিশের চর, ১৯১৫ সালে বিপ্লবীরা তাকে হত্যা করে। এই হত্যাকাণ্ডে অতীন্দ্রমোহনের হাত ছিলো। তিনি ত্রিপুরার জেলা ম্যাজিস্ট্রেট মি. এমারসন, পুলিশের ডিএসপি বসন্ত চ্যাটার্জীর হত্যার সাথেও জড়িত ছিলেন। ১৯১৬ তে গ্রেপ্তার হয়ে ১৯২১ অব্দি মেদিনীপুর জেলে থাকেন। এর পরেও দু বার কারারুদ্ধ হয়েছেন। তিনি ১৯৪০ সালে কুমিল্লায় বিপ্লবী সমাজতন্ত্রী দল নামে একটি গোপন বিপ্লবী দল গড়তে সাহায্য করেন। এই বিপ্লবীরা আগরতলা মহারাজার কাছ থেকে গোপনে অর্থসাহায্য পেত। তারা ভারতব্যাপী একটি সশস্ত্র বিপ্লবের প্রস্তুতি নিয়েছিল। ব্রিটিশদের প্রতি অণুগত ধনাঢ্য ব্যক্তিদের বাড়িতে ডাকাতি করে প্রাপ্ত অর্থ দিয়ে নাবিকদের মাধ্যমে তারা বিদেশ থেকে যুদ্ধাস্ত্র সংগ্রহ করত। জার্মানি থেকে বিপ্লবীদের জন্য কয়েক জাহাজ উন্নত মানের যুদ্ধাস্ত্র প্রেরিত হয়েছিল। এ তথ্য ফাঁস হয়ে গেলে বহু বিপ্লবী ধরা পড়ে এবং তাদের কঠোর শাস্তি হয়। অতীন্দ্র রায় এই বিপ্লবী দলের সঙ্গে জড়িত ছিলেন। ১৪ মাস পলাতক থাকার পর তিনি ধরা পড়েন। তাকে ২৪ বছর কারাভোগ করতে হয়।
দেশ বিভাগের পর ১৯৪৬ থেকে ১৯৫৪ পর্যন্ত তিনি কুমিল্লা পৌরসভার চেয়ারম্যান ছিলেন। "কুমিল্লা অভয় আশ্রম", "বসন্ত স্মৃতি পাঠাগার", "অমূল্য স্মৃতি পাঠাগার" ইত্যাদি প্রতিষ্ঠানে তিনি অবদান রাখেন। মুক্তিযুদ্ধের সময় পাকবাহিনী, তার পুত্র কুমিল্লা কলেজের রসায়ন বিভাগের ডেমোনস্ট্রেটর অসীম রায়কে কুমিল্লা সেনানিবাসে নিয়ে গুলি করে হত্যা করে। এরপর থেকে অতীন্দ্র রায় বই-পুস্তক পড়ে নিঃসঙ্গ জীবন অতিবাহিত করেন। তিনি কুমিল্লার বাগিচাগাঁওয়ে একটি টিনের আধাপাকা ঘরে বাস করতেন এবং অত্যন্ত সাদাসিধা জীবন যাপন করতেন।
পূর্ব কলকাতা গার্লস কলেজ

পূর্ব কলকাতা গার্লস কলেজ পশ্চিমবঙ্গের কলকাতার একটি মহিলা কলেজ। কলেজটি ১৯৯২ সালে প্রতিষ্ঠিত হয়। প্রতিষ্ঠাকালিন সময়ে কলেজটি কলকাতা বিশ্ববিদ্যালয়ের অধীনস্থ ছিল। বর্তমানে কলেজটি পশ্চিমবঙ্গ রাষ্ট্রীয় বিশ্ববিদ্যালয় অধিভূক্ত। এই শিক্ষাপ্রতিষ্ঠানটিতে স্নাতক ও স্নাতকোত্তর পর্যায়ে পড়ানো হয়।
মহিলা খ্রিস্টান কলেজ, কলকাতা

উমেন্স খ্রিস্টান কলেজ কলকাতার এক কলেজ। এই শিক্ষা প্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।
https://www.womenschristiancollege.net/
উমেশচন্দ্র কলেজ

উমেশচন্দ্র কলেজ ভারতের কলকাতায় অবস্থিত একটি স্নাতক কলেজ যা বাণিজ্য বিষয়ে কোর্স প্রদান করে। এটি কলকাতা বিশ্ববিদ্যালয়ের অধিভুক্ত। ব্রাহ্ম চিন্তাবিদ উমেশচন্দ্র দত্তের নামানুসারে কলেজটির নামকরণ করা হয়।
কলকাতা মহিলা কলেজ

ক্যালকাটা গার্লস কলেজ কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।
খিদিরপুর কলেজ

খিদিরপুর কলেজ কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।
কলেজটি কলকাতার ২নং পিতাম্বর সরকার লেন-এ মনোরম পরিবেশে অবিস্থত।
গোখলে মেমোরিয়াল গার্লস কলেজ

গোখলে মেমোরিয়াল গার্লস কলেজ কলকাতা শহরের একটা মহিলা কলেজ। ১৯৩৮ খ্রিস্টাব্দে সরলা রায় এই কলেজ প্রতিষ্ঠা করেন। যাঁর নামে এই কলেজ, সেই গোপাল কৃষ্ণ গোখলে ছিলেন ভারতীয় স্বাধীনতা সংগ্রামের একজন অগ্রণী সামাজিক ও রাজনৈতিক ব্যক্তিত্ব। এই শিক্ষাপ্রতিষ্ঠানটিতে স্নাতক পর্যায়ে পড়ানো হয় এবং এটা কলকাতা বিশ্ববিদ্যালয়ের অনুমোদিত কলেজ।
গোখলে মেমোরিয়াল গার্লস কলেজে বিএ এবং বিএসিস স্নাতক বিভাগগুলোতে মোট ১৪টা বিষয়ে সাম্মানিক এবং ২টো বিষয়ে সাধারণ পাঠক্রমে পাঠদান করা হয়। এছাড়া আছে ৩টে মেজর পাঠক্রম এবং কম্পিউটার, ডিটিপি, মন্টেসরি টিচার্স ট্রেনিং, চাইনিজ মান্দারিন পাঠক্রমের মতো কর্মমুখী শিক্ষার ব্যবস্থা।
গোখলে মেমোরিয়াল গার্লস কলেজ বিশ্ববিদ্যালয় মঞ্জুরি কমিশন (ইউজিসি) দ্বারা স্বীকৃত। 
এই কলেজ ২০০৮ খ্রিস্টাব্দে প্রথম ন্যাকের স্বীকৃতি পেয়েছিল। সম্প্রতি এই কলেজ জাতীয় মূল্যায়ন ও স্বীকৃতি পরিষদ (ন্যাক) দ্বারা পুনর্স্বীকৃত এবং 'এ' গ্রেড প্রাপ্ত।
বঙ্গবাসী কলেজ

বঙ্গবাসী কলেজ কলকাতার এক কলেজ। এই শিক্ষাপ্রতিষ্ঠানটিতে স্নাতক এবং স্নাতকোত্তর পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।
আচার্য গিরিশচন্দ্র বসু ১৮৮৫ সালে কলকাতার বউবাজার স্ট্রিট এর একটি ভাড়া বাড়িতে বঙ্গবাসী স্কুল‌ প্রতিষ্ঠা করেন যা ১৮৮৭ সালে বঙ্গবাসী কলেজ রূপে আত্মপ্রকাশ করে। ১৯০৩ সালে বঙ্গবাসী কলেজ তার বর্তমান ঠিকানা রাজকুমার চক্রবর্তী সরণী, শিয়ালদহে স্থানান্তরিত হয়। একই সাথে বঙ্গবাসী কলেজ পত্রিকা ১৯০৩ সালে প্রথম‌ প্রকাশিত হয় যা কলকাতার অন্যতম‌ প্রাচীন কলেজ পত্রিকা। বর্তমানে কলেজটিতে প্রতি বছর প্রায় আড়াই হাজার ছাত্রছাত্রী স্নাতক এবং স্নাতকোত্তর স্তরে পড়াশোনা করেন।
প্রাণিবিদ্যা ব্যতীত নিচে তালিকাভুক্ত কোর্সগুলি অস্নাতক মানের।
বাসন্তী দেবী কলেজ

বাসন্তী দেবী কলেজ হল কলকাতার প্রথম সরকারি সাহায্যপ্রাপ্ত কলেজ। ১৯৫৯ সালে দক্ষিণ কলকাতার মহিলা কলেজগুলির ভার লাঘব করার উদ্দেশ্যে পশ্চিমবঙ্গ সরকার এই কলেজটি প্রতিষ্ঠা করে। এটি ব্রিটিশ কারাগারে কারারুদ্ধ প্রথম স্বাধীনতা সংগ্রামী নারী বাসন্তী দেবীর নামাঙ্কিত। কলেজটি কলকাতা বিশ্ববিদ্যালয় কর্তৃক অনুমোদিত।
গায়িকা লোপামুদ্রা মিত্র ও অভিনেত্রী তনুশ্রী চক্রবর্তী এই কলেজের বিশিষ্ট প্রাক্তনী।
রামনারায়ণ তর্করত্ন

রামনারায়ণ তর্করত্ন (২৬ ডিসেম্বর ১৮২২ — ১৯ জানুয়ারি ১৮৮৬) ছিলেন একজন বাঙালি নাট্যকার। তিনি পশ্চিমবঙ্গের দক্ষিণ ২৪ পরগনা জেলার হরিনাভি গ্রামে জন্মগ্রহণ করেন। তিনি ছিলেন বাংলার প্রথম মৌলিক নাট্যকার ও হরিনাভি বঙ্গনাট্য সমাজের প্রতিষ্ঠাতা (১৮৬২)।
রামনারায়ণের পিতা রামধন শিরোমনি সেকালের একজন নামকরা পণ্ডিত ছিলেন। তার দাদা প্রাণকৃষ্ণ বিদ্যাসাগর সংস্কৃত কলেজের অধ্যাপক ছিলেন। রামনারায়ণ সংস্কৃত কলেজে ১৮৪৩ থেকে ১৮৫৩ সাল পর্যন্ত অধ্যয়ন করেন। তিনি প্রথমে হিন্দু মেট্রোপলিটন কলেজে প্রধান পণ্ডিত হিসেবে এবং পরে সংস্কৃত কলেজে অধ্যাপক হিসেবে কাজ করেন। প্রায় ২৭ বছর তিনি সংস্কৃত কলেজে অধ্যাপনা করেন।১৮৮২ সালে এই কলেজ থেকে অবসর গ্রহণ করে তিনি নিজগ্রাম হরিনাভিতে চতুষ্পাঠী খুলে অধ্যাপনার দ্বারা বাকি জীবন অতিবাহিত করেন।
তার রচিত কিছু নাটক:
অক্সিতঁ ভাষা

উৎসিতা (occitan [utsiˈta]) বা অক্সিতঁ () ফ্রান্সের দক্ষিণ তৃতীয়াংশে প্রচলিত একটি রোমান্স ভাষা। ভাষাটি "অক ভাষা" নামেও পরিচিত (ফরাসি: Langue d'oc "লঙ্গ্‌দক্‌", উৎসিতা/অক্সিতাঁ: Lenga d'òc "লেঙ্গদ়ক্‌" আ-ধ্ব-ব: [ˈleŋgɔˈðɔ(k)])। ফ্রান্সের প্রায় এক-চতুর্থাংশ জনগণ এই ভাষায় কথা বলেন। ১১শ শতক থেকে ১৫শ শতকে অক্সিতঁ ভাষায় বহু সাহিত্য রচিত হয়। এদের মধ্যে ত্রুবাদুরদের লেখা কবিতাগুলি উল্লেখযোগ্য। এটি তখন বর্তমান এলাকার আরও অনেক উত্তর পর্যন্ত প্রচলিত ছিল। এর আদর্শ সাহিত্যিক উপভাষাটি এই অঞ্চলের বিভিন্ন কথ্য উপভাষার মধ্যে সম্মিলন ঘটিয়েছিল।
১৪শ শতকে উত্তর ফ্রান্স অক্সিতঁভাষী অঞ্চলটির উপর আধিপত্য বিস্তার করলে সাহিত্যিক ভাষাটির গুরুত্ব ধীরে ধীরে হ্রাস পেতে থাকে। ১৯শ শতকে কবি ফ্রেদেরিক মিস্ত্রাল একটি সাহিত্যিক আন্দোলনের নেতৃত্ব দেন যার ফলে অক্সিতঁ ভাষার একটি আধুনিক সাহিত্যিক আদর্শ রূপ প্রতিষ্ঠিত হয়। আঞ্চলিক ঐতিহ্য ও সংস্কৃতি রক্ষার স্বার্থে ১৯৯৩ সালে ফরাসি সরকার সরকারি স্কুলগুলিতে অক্সিতঁ ও অন্যান্য স্থানীয় ভাষাগুলি শিক্ষাদান শুরু করে।
অক্সিতঁ ভাষার উপভাষাগুলির মধ্যে লিমুজাঁ এবং অভেরনিয়াঁ দক্ষিণ-মধ্য ফ্রান্সে, লংগদক ও প্রোভঁসাল ভূমধ্যসাগরের উপকূলবর্তী এলাকায়, এবং গাসকোঁ দক্ষিণ-পশ্চিম ফ্রান্সে প্রচলিত। এই অঞ্চলগুলি রোমান সেনারা ফ্রান্সের অন্যান্য এলাকাগুলির আগে দখল করেছিল। ফলে রোমানদের লাতিন ভাষা-প্রভাবিত মুখের ভাষাগুলি উত্তর ফ্রান্সের ফ্রাঙ্কীয় ও অন্যান্য জার্মান হানাদারদের ভাষার প্রভাব থেকে অনেকাংশেই মুক্ত ছিল। বর্তমানে অক্সিতঁ ভাষার উপর ফরাসি ভাষার প্রভাব গভীর হলেও এখনও এর গঠন স্পেনীয় ও কাতালান ভাষার মতই।
অক্সিতঁ ভাষা অঞ্চলের উত্তর-পূর্বে প্রচলিত কতগুলি উপভাষার একটি দল ফ্রাঙ্কো-প্রোভঁসাল ভাষা নামে পরিচিত। এগুলি সুইজারল্যান্ড ও ইতালির কিয়দংশেও প্রচলিত।
অবেস্তা ভাষা

অবেস্তা ভাষা () বা অবেস্তাই , একটি প্রাচীন ইরানীয় ভাষা। এটি সম্ভবত প্রাচীন পারস্য সাম্রাজ্যের উত্তর-পূর্ব অংশে প্রচলিত ছিল। জরাথ্রুস্টবাদের পবিত্র গ্রন্থ অবেস্তা এই ভাষায় লেখা। ধর্মীয় কাজকর্ম ছাড়া বাকী সব ক্ষেত্রে ইরানে ইসলামের বহু শতাব্দী আগেই অবেস্তা ভাষার বিলুপ্তি ঘটে।
অ্যামোরীয় ভাষা

অ্যামোরীয় ভাষা () হল একটি বিলুপ্তপ্রায় প্রাথমিক সেমিটীয় ভাষা, যা পূর্বে ব্রোঞ্জ যুগে প্রাচীন নিকট প্রাচ্য ইতিহাসে বিশিষ্ট অ্যামোরিত উপজাতিদের দ্বারা কথ্য ছিল। এটি উগারিতীয় থেকে জানা যায়, যেটিকে কেউ কেউ এর পশ্চিমতম উপভাষা হিসাবে শ্রেণীবদ্ধ করে, এবং ব্যাবিলোনিয়ায় অ্যামোরিত শাসনের সময়কালে আক্কাদীয় লেখকদের দ্বারা লিপিবদ্ধ অ-আক্কাদীয় সঠিক নাম থেকে (৩য় এবং শেষের দিকে) খ্রিস্টপূর্ব ২য় সহস্রাব্দের শুরু), বিশেষ করে মারি থেকে এবং কিছুটা আলালাখ, টেল হারমাল এবং খাফাজাহ থেকে। মাঝে মাঝে, এই ধরনের নামগুলি প্রাথমিক মিশরীয় গ্রন্থগুলিতেও পাওয়া যায়; এবং একটি স্থানের নাম, "Sənīr" (שְׂנִיר) মাউন্ট হারমনের জন্য, বাইবেল থেকে জানা যায় (বই অফ ডিউটারনমি, )। 
এটি প্রাচীন উত্তর-পশ্চিম সেমিটীয় ভাষা। প্রাচীন অ্যামোরীয় গোত্রগুলি এই ভাষায় কথা বলত। অ্যামোরীয়রা ২য় সহস্রাব্দে ব্যাবিলনের বিভিন্ন শহর শাসন করত। সেসময়কার আক্কাদীয় লেখকেরা যেসব অ-আক্কাদীয় নাম লিপিবদ্ধ করে গেছেন, সেগুলি থেকে অ্যামোরীয়দের ভাষা সম্পর্কে ধারণা পাওয়া যায়। এই নামগুলিককখনো কখনো প্রাচীন মিশরীয় লেখাতেও দেখতে পাওয়া যায়।
রাজেন্দ্রচন্দ্র হাজরা

রাজেন্দ্রচন্দ্র হাজরা (১৯০৪ - ১৯৮২) (ইংরেজি ভাষা: Rajendra Chandra Hajra) একজন বাঙালি পুরাণ বিশেষজ্ঞ সংস্কৃত পণ্ডিত । 
তিনি ঢাকা বিশ্ববিদ্যালয় এবং কলকাতার সংস্কৃত কলেজের অধ্যাপক ছিলেন । মধ্যযুগের ভারতের আইন ও সমাজ সম্পর্কে মৌলিক গবেষণার জন্য এশিয়াটিক সোসাইটি থেকে ১৯৮০ খ্রিষ্টাব্দে "নরেশচন্দ্র সেনগুপ্ত পদক" পান । তিনি এশিয়াটিক সোসাইটির ফেলো ছিলেন । তিনি হিন্দু পুরানের উপর কয়েকটি বই লিখেছিলেন ।
মড্যুলেশন

টেলিযোগাযোগের ক্ষেত্রে মডুলেশন (ইংরেজি ভাষায়: Modulation) বলতে কোন পর্যাবৃত্ত তরঙ্গকে ব্যবহার করে একটি তথ্য সংকেত প্রেরণের জন্য উক্ত তথ্য সংকেতটিকে বিভিন্ন ভাবে পরিবর্তন করার প্রক্রিয়াকে বোঝায়। একজন সঙ্গীতজ্ঞ যেমন বাদ্যযন্ত্রের ভলিউম, টাইমিং ও পিচ পরিবর্তনের মাধ্যমে তা থেকে নিঃসৃত স্বরের পরিবর্তন করেন, এই ব্যাপারটাও অনেকটা তেমন। টেলিযোগাযোগে কোন তরঙ্গকে মড্যুলেশন করার জন্য তার সাথে একটি উচ্চ কম্পাঙ্কের বাহক সংকেত যুক্ত করা হয়। এভাবে মূল তথ্য সংকেতটির তিনটি ধর্ম পরিবর্তন করা যায়। ধর্ম তিনটি হল বিস্তার (ভলিউম), কম্পাঙ্ক (frequency) এবং দশা (পিচ)। ব্র্যাকেটের শব্দগুলো এর সাথে সামঞ্জস্যপূর্ণ সঙ্গিতীয় ভাষাকে নির্দেশ করছে।
মডুুুলেশনের প্রয়োজনীয়তা টেলিযোগাযোগ মাধ্যমে ব্যপক। এটি ছাড়া টেলিযোগাযোগ ব্যবস্থা অচল প্রায়। নিচে এর প্রয়োজনীয়তা উল্লেখ করা হলো-
১)  এন্টিনার দৈর্ঘ্য কমাতে ।
২)অপারেটিং রেঞ্জ বৃদ্ধি করে ।
৩) ফ্রি স্পেসে বেশি দূর পর্যন্ত তথ্য পৌছে দেয়া যায়।
৪) তার বিহীন যোগাযোগ ব্যবস্থা বৃদ্ধি করে ।
৫) সিগন্যালের গোপনীয়তা বৃদ্ধি করে।
৬) ব্যান্ড উইডথ ইচ্ছা মত বৃদ্ধি করা ও কমানো যায় ।
রাধাগোবিন্দ কর

রাধাগোবিন্দ কর (জন্ম: ২৩ আগস্ট ১৮৫০ - মৃত্যু: ১৯ ডিসেম্বর ১৯১৮) ব্রিটিশ ভারতের একজন খ্যাতনামা চিকিৎসক ।
রাধাগোবিন্দ করের জন্ম ১৮৫২ খ্রিস্টাব্দের ২৩ আগস্ট ব্রিটিশ ভারতের অধুনা পশ্চিমবঙ্গের হাওড়া জেলার সাঁতরাগাছির বেতড়ে বাড়িতে । পিতা দুর্গাদাস করও ছিলেন একজন খ্যাতনামা চিকিৎসক। তিনি ঢাকার মিটফোর্ড হাসপাতাল প্রতিষ্ঠায় প্রভূত অবদান রেখেছেন। তার ভ্রাতা রাধামাধব কর ছিলেন একজন বিখ্যাত চিকিৎসক এবং সফল নাট্যব্যক্তিত্ব । 
রাধাগোবিন্দ কর হেয়ার স্কুল থেকে প্রবেশিকা পরীক্ষায় পাশ করার পর চিকিৎসা বিজ্ঞানের পাঠ গ্রহণের জন্য কলকাতা মেডিক্যাল কলেজে ভর্তি হলেও নানা কারণে এক বছর পরে কলেজ ত্যাগ করেন। তিনি ১৮৮০ খ্রিষ্টাব্দে পুনরায় কলকাতা মেডিক্যাল কলেজে ভর্তি হন ও ১৮৮৩ খ্রিষ্টাব্দে উচ্চশিক্ষার্থে ইংল্যান্ড যান । ১৮৮৭ খ্রিষ্টাব্দে এডিনবরা বিশ্ববিদ্যালয় চিকিৎসাশাস্ত্রে ডিগ্রীলাভ করে দেশে ফিরে আসেন।
ডা. রাধাগোবিন্দ কর ভারতে ফিরে আসলে কলিকাতায় একটি জাতীয় চিকিৎসা প্রতিষ্ঠান তৈরীর উদ্দেশ্যে তিনি একটি বৈঠক আহ্বান করেন । ঐ সালের ১৮ অক্টোবর ডা. মহেন্দ্রনাথ ব্যানার্জী, ডা. অক্ষয় কুমার দত্ত, ডা. বিপিন বিহারী মৈত্র, ডা. এম্. এল. দে, ডা. বি. জি ব্যানার্জী এবং ডা. কুন্দন ভট্টাচার্য্যের মত কলিকাতার বিখ্যাত চিকিৎসকদের উপস্থিতিতে ঐ বৈঠকে ব্রিটিশ শাসকদের অধীনে সরকারি প্রতিষ্ঠান থেকে পৃথক একটি মেডিক্যাল স্কুল স্থাপনের সিদ্ধান্ত হয়। এই সিদ্ধান্ত থেকে ১৬১, বৈঠকখানা বাজার রোডে ক্যালকাটা স্কুল অব মেডিসিন প্রতিষ্ঠিত হয় এবং শীঘ্রই ১১৭, বৌবাজার স্ট্রীটে স্থানান্তরিত হয়। ডঃ রাধাগোবিন্দ কর প্রথম সম্পাদক নির্বাচিত হন। ১৮৮৭ খ্রিষ্টাব্দের আগস্ট মাসে এই স্কুলের নাম পরিবর্তন করে ক্যালকাটা মেডিক্যাল স্কুল রাখা হয় এবং ১৮৮৯ খ্রিষ্টাব্দে ড রাধাগোবিন্দ কর ক্যালকাটা মেডিক্যাল স্কুল ব্যবস্থাপনা কমিটির সম্পাদক নির্বাচিত হন। ১৯০৪ খ্রিষ্টাব্দে ক্যালকাটা মেডিক্যাল স্কুল এবং অপর একটি বেসরকারী চিকিৎসা শিক্ষা প্রতিষ্ঠান কলেজ অব ফিজিসিয়ানস অ্যান্ড সার্জেন্স অব বেঙ্গল একত্রীভূত হয়ে দ্য ক্যালকাটা মেডিক্যাল স্কুল অ্যান্ড কলেজ অব ফিজিসিয়ানস অ্যান্ড সার্জেন্স অব বেঙ্গল তৈরী হয় যাকে ১৯১৬ খ্রিষ্টাব্দের ৫ই জুলাই বেলগাছিয়া মেডিক্যাল কলেজ নামে উদ্বোধন করা হয়। ডা. রাধাগোবিন্দ কর এর প্রথম সম্পাদক নির্বাচিত হন। বর্তমানে এই কলেজ তার নামানুসারে রাধাগোবিন্দ কর মেডিক্যাল কলেজ ও হাসপাতাল (আর.জি.কর) নামে পরিচিত। 
রাধাগোবিন্দ কর বেশ কিছু ডাক্তারি বই রচনা করেছিলেন । এগুলির মধ্যে উল্লেখযোগ্য "ধাত্রীসহায়", "ভিষক সুহৃদ", "ভিষক বন্ধু", "সংক্ষিপ্ত শারীরতত্ত্ব", "কর সংহিতা", "সংক্ষিপ্ত ভৈষজ্যতত্ত্ব", "প্লেগ", "স্ত্রীরোগচিকিৎসা", "স্ত্রীরোগের চিত্রাবলী ও সংক্ষিপ্ত তত্ত্ব", "গাইনিকলোজি", "সংক্ষিপ্ত শিশু ও বাল চিকিৎসা", "রোগীর পরিচর্যা" প্রভৃতি ।
অস্ট্রিক ভাষাসমূহ

দক্ষিণ-পূর্ব এশিয়া, প্রশান্ত মহাসাগরীয় অঞ্চল এবং ভারতীয় উপমহাদেশের পূর্বাংশে প্রচলিত অনেকগুলি ভাষা অস্ট্রিক ভাষা পরিবার (Austric language family) নামের একটি অধি-পরিবারের অন্তর্ভুক্ত, এ ব্যাপারে অনেকে তত্ত্ব দিয়েছেন। এই ভাষাগুলির মধ্যে আছে তাইওয়ান, মালয় দ্বীপপুঞ্জ, প্রশান্ত মহাসাগরীয় দ্বীপপুঞ্জ, এবং মাদাগাস্কারে প্রচলিত অস্ট্রোনেশীয় ভাষাসমূহ, এবং পূর্ব ভারত, বাংলাদেশ এবং ইন্দোচীন উপদ্বীপে প্রচলিত অস্ট্রো-এশীয় ভাষাসমূহ। কিছু ভাষাবিজ্ঞানী এই ভাষা পরিবারগুলোর মধ্যে সম্ভাব্য বংশগত সম্পর্ক রয়েছে বলে মনে করেন, তবে তা এখনও অপ্রমাণিত রয়ে গেছে।
এছাড়াও, কিছু কিছু ভাষাবিজ্ঞানী তাই-কাদাই এবং মং-মিয়েনকেও যোগ করেন। এমনকি জাপানিকেও গোড়ার দিকের অণুকল্পতে অস্ট্রিক হিসেবে দেখা গেছে।
জার্মান মিশনারি ভিলহেল্ম শ্মিট ১৯০৬ সালে প্রথম অস্ট্রিক অধি-পরিবারটি প্রস্তাব করেন। অস্ট্রো-এশীয় এবং অস্ট্রোনেশীয় দ্বারা গঠিত একটি অস্ট্রিক ফাইলামের অস্তিত্ব সমর্থন করার জন্য তিনি ধ্বনিতাত্ত্বিক, রূপমূলতাত্ত্বিক এবং আভিধানিক মিলের প্রমাণ পেশ করেন। দক্ষিণ-পূর্ব এশিয়ার ভাষা পণ্ডিতদের মধ্যে শ্মিটের প্রস্তাবিত অনুকল্পটি মিশ্রভাবে গৃহীট হয় এবং পরবর্তী দশকগুলিতে কেবল সামান্য কিছু পণ্ডিতের মনোযোগ আকর্ষণ করতে পারে।   
বিশ শতকের শেষ দিকে অস্ট্রিকের উপরে গবেষণা করার আগ্রহ পুনরুত্থিত হয়, যা চূড়ান্ত পরিণতি পায় দুজন ব্যক্তির ফলে। প্রথমত লা ভন এইচ. হাইজের ধারাবাহিক প্রবন্ধের মাধ্যমে। ভন হাইজ অস্ট্রিক ধ্বনিবিজ্ঞানে পুনর্নির্মাণের পাশাপাশি প্রোটো-অস্ট্রিক শব্দভাণ্ডারের একটি সংকলন প্রকাশ করেন। দ্বিতীয়ত লরেন্স রিড, যিনি রূপতাত্ত্বিক প্রমাণাদির উপর দৃষ্টি নিবদ্ধ করেন।
তবে এর পরেও অণুকল্পটির সমর্থনে অনেকেই লিখেছেন। বর্তমানে অণুকল্পটির অবস্থা জানতে Reid 2005 পড়ুন।